qundao/data-zh-poetry huggingface dataset:
江城子·其二
作者：洪亮吉
朝代：清
体裁：词

红阑干外路三千。病恹恹。说当年。赢得半生憔悴半生眠。只有画笼鹦鹉好，浑不记，有从前。
江城子·红豆词为礼亲王世子作
作者：洪亮吉
朝代：清
体裁：词

深秋门巷动凉飔。掩关迟。雨如丝。折得一枝、红豆立多时。天上亦添新别恨，人不见，渺相思。拈来枝叶影参差。意谁知。酒难辞。且与梁园、宾客谱离词。只有文园消渴甚，赋不到，九秋枝。
江天寺晚步
作者：洪亮吉
朝代：清
体裁：古风

一曲中泠泉，至此波始阔。多年石赑屃，箸理巳欲活。丰碑八尺柏木韬，压岸不使鼋鼍骄。青霞赤日叠绚采，神物终须走东海。
江流断处有停水数十步荷花盛开偶赋
作者：洪亮吉
朝代：清
体裁：七言绝句

黄云昏处尽黄芦，留住荷花世界无。渚上鹭丝为料理，约风三日水平铺。
汤阴谒岳忠武祠·其一
作者：洪亮吉
朝代：清
体裁：七言绝句

古木丛台起怒风，岳王祠倚堞楼东。何因浣尽孤臣血，不祀前朝嵇侍中。
汤阴谒岳忠武祠·其二
作者：洪亮吉
朝代：清
体裁：七言绝句

埋骨西湖恨已多，小朝廷久厌兵戈。此方立庙非无意，尚为君王障两河。
汤阴道中简管同年世铭
作者：洪亮吉
朝代：清
体裁：七言律诗

强半诗从马上成，孤吟不觉过层城。人因入洛三年别，天许看山万里行。尚喜石交难割席，若论子舍各沾缨。夷门东去繁台路，明日知君望远情。
汪上舍璨自泰州枉道过访不值却寄一首
作者：洪亮吉
朝代：清
体裁：古风

君居海陵仓，我客江渎祠。相隔祇百里，闻声久相思。故人昨复贻新咏，闻说薄寒成小病。梅花香里倘复来，同听茅庵六时磬。
汪庶子学金以捉月图属题戏成三言诗一首
作者：洪亮吉
朝代：清
体裁：古风

天上月，地上人。烟茫茫，隔十尘。隔十尘，欲捉月，驰风轮。风轮迟，月轮快。不得已，及天外。隔十尘，欲捉月，转地轮。月轮宽，地轮小。不得已，出天表。隔十尘，欲捉月，借日轮。日轮红，月轮白。不得已，两相食。上弦月，捉不得。弯如弓，向人射。下弦月，捉不来。愁如眉，惨不开。十二三，十五六。圆疑环，白疑玉。玉与环，难把握。醉中客，总不知。时呼月，一问之。蓬莱山，作糟邱。捉不得，即拍浮。沧溟水，作醇酒。捉不得，即濡首。排千觞，列百樽。我欲起，为解纷。仰明月，呼先生。为诗伯，为星精。时或醉，时或醒。酒星暗，蟾月明。启明落，长庚横。万万古，傍月行。
汪生彦和出元人画二十幅分赋其五 其一 留侯归汉图
作者：洪亮吉
朝代：清

君不见，竹冠布衣位至尊，汉家丞相非高门。骊山罪徒满阙下，黥面盗首王皆真。当时入关佐天子，三杰首数韩王孙。留侯儒者固益上，讵能刀笔同时论。秦凶竟从赵高匿，楚虐幸有项伯恩。英雄归汉有本末，丹青照水颜疑神。平生折节黄石公，我怀独有沧海君。咸阳原争两竖子，冥冥者鸿竟离群。始知高视出一世，四皓未免趋风尘。留侯功成即乞身，心所师者真其人，赤松黄石何足云。
汪生彦和出元人画二十幅分赋其五 其三 季布任侠图
作者：洪亮吉
朝代：清

君不见，辒凉夜半离法宫，豪杰扰扰黄尘中。原尝春陵有家法，杀人乱世非英雄。谁何要间佩两龙，短裘骏马羞雷同。报仇结客尽一世，末路顾与曹邱通。我怀嗤此田舍翁，兀兀一饮还千钟。呜呼男儿不种东陵瓜，有酒亦浇剧孟家。勋名生在死即尽，姓氏肯使余人夸。披图怜君钟然诺，广柳车来容束缚。一生幸免两头虫，令人千载悲丁公。
汪生彦和出元人画二十幅分赋其五 其二 伏生授书图
作者：洪亮吉
朝代：清

汉家龙兴及三世，高论六籍搜根株。济南硕儒老犹在，遐算未断神疑输。谁何作图貌奇古，牙齿剥落身须扶。当时秦王厌章句，生也幸得逃其诛。乾坤非常炙燔祸，灰烬尚欲生真儒。峨峨执经门大夫，太常子弟秀者储。《尚书大传》世有本，乃谓口授劳呫嚅。千年此论出安国，更以隶佐亡蝌书。我怀不以紫夺朱，兀兀起坐重披图。还怜真本生已易，断篇何止将蒲姑。
汪生彦和出元人画二十幅分赋其五 其五 贾谊上书图
作者：洪亮吉
朝代：清

洛阳少年真可喜，长沙上书思治安。致君尧舜固盛事，不问宰相皆材官。霸陵思治让复再，德薄何能四三代。此时一官次邓通，憔悴日值甘泉宫。无端鸮凤引作侣，坐使谮谪来南中。君不见，南中还留屈原宅，千古万古伤卑湿。斜阳何必鵩鸟飞，吊古宁同楚囚泣。孝文重道不重儒，孝武重儒谁上书？可怜牧豕亦作相，殿上挟策羞吾徒。如公季命关世数，经术宁同太常错。卷图不忍见横流，中有沉湘一篇赋。
汪生彦和出元人画二十幅分赋其五 其四 张苍治历图
作者：洪亮吉
朝代：清

挈壶失官晦朔忙，闰位不复归明堂。专家历象弃灰烬，日角月齿凭荒唐。伊谁守官柱下史，兀兀不语悲张苍。缘知灭水复不久，早奉定历归兴王。披图黍米绘极细，如汇六历分低昂。百年星纪互得失，谭天口屈犹能张。扶风著书首《尧典》，禆昼益夜差五商。铜壶箭复减高密，迫促日驭无辉光。我从太初引之长，稍减阴历还归阳。谁推北辰定天纪，复需南正司总章。天人当日理本一，古几至德来洪荒。君官柱下得几载，闻见犹胜洛下黄。何人更论五德定，汉兴可以追轩皇。
汪生彦和出元人画二十幅分赋其五·留侯归汉图
作者：洪亮吉
朝代：清

君不见，竹冠布衣位至尊，汉家丞相非高门。骊山罪徒满阙下，黥面盗首王皆真。当时入关佐天子，三杰首数韩王孙。留侯儒者固益上，讵能刀笔同时论。秦凶竟从赵高匿，楚虐幸有项伯恩。英雄归汉有本末，丹青照水颜疑神。平生折节黄石公，我怀独有沧海君。咸阳原争两竖子，冥冥者鸿竟离群。始知高视出一世，四皓未免趋风尘。留侯功成即乞身，心所师者真其人，赤松黄石何足云。汉家龙兴及三世，高论六籍搜根株。济南硕儒老犹在，遐算未断神疑输。谁何作图貌奇古，牙齿剥落身须扶。当时秦王厌章句，生也幸得逃其诛。乾坤非常炙燔祸，灰烬尚欲生真儒。峨峨执经门大夫，太常子弟秀者储。《尚书大传》世有本，乃谓口授劳呫嚅。千年此论出安国，更以隶佐亡蝌书。我怀不以紫夺朱，兀兀起坐重披图。还怜真本生已易，断篇何止将蒲姑。君不见，辒凉夜半离法宫，豪杰扰扰黄尘中。原尝春陵有家法，杀人乱世非英雄。谁何要间佩两龙，短裘骏马羞雷同。报仇结客尽一世，末路顾与曹邱通。我怀嗤此田舍翁，兀兀一饮还千钟。呜呼男儿不种东陵瓜，有酒亦浇剧孟家。勋名生在死即尽，姓氏肯使余人夸。披图怜君钟然诺，广柳车来容束缚。一生幸免两头虫，令人千载悲丁公。挈壶失官晦朔忙，闰位不复归明堂。专家历象弃灰烬，日角月齿凭荒唐。伊谁守官柱下史，兀兀不语悲张苍。缘知灭水复不久，早奉定历归兴王。披图黍米绘极细，如汇六历分低昂。百年星纪互得失，谭天口屈犹能张。扶风著书首《尧典》，禆昼益夜差五商。铜壶箭复减高密，迫促日驭无辉光。我从太初引之长，稍减阴历还归阳。谁推北辰定天纪，复需南正司总章。天人当日理本一，古几至德来洪荒。君官柱下得几载，闻见犹胜洛下黄。何人更论五德定，汉兴可以追轩皇。洛阳少年真可喜，长沙上书思治安。致君尧舜固盛事，不问宰相皆材官。霸陵思治让复再，德薄何能四三代。此时一官次邓通，憔悴日值甘泉宫。无端鸮凤引作侣，坐使谮谪来南中。君不见，南中还留屈原宅，千古万古伤卑湿。斜阳何必鵩鸟飞，吊古宁同楚囚泣。孝文重道不重儒，孝武重儒谁上书？可怜牧豕亦作相，殿上挟策羞吾徒。如公季命关世数，经术宁同太常错。卷图不忍见横流，中有沉湘一篇赋。
沁园春 其一 喜赵味辛乞假归里即送之青州司马新任依原调
作者：洪亮吉
朝代：清
体裁：词

司马江州，从事青州，头衔若斯。叹机庭纶阁，凤池遽夺，治中别驾，骥足安施。竿上缘鱼，磨中旋蚁，可是先生宦兴诗。呼驴问，尽才堪令仆，汝好为之。虽然乐已难支。只白发、高堂健饭时。算阿奴碌碌，无惭令弟，深源咄咄，尚有佳儿。跨凤清才，乘鸾仙客，都唱微云山抺词。掀髯笑，趁唐湾风月，且倒金卮。
沁园春 其二 喜赵味辛乞假归里即送之青州司马新任依原调
作者：洪亮吉
朝代：清
体裁：词

三十年前，称诗少年，惟君不狂。看元卿三径，招邀二仲，宏农别馆，款接他杨。陌上班骓，堤边画舫，新样蛮笺古锦囊。今文仿渊云，经研消歇，已半登鬼箓、半下名场。别来万里投荒。幸绝域，初归鬓乍苍。便依然花鸟，何时索笑，依然楼阁，何地倾觞。葱岭烟云，祁连冰雪，梦里都怜彻骨凉。君知我，是愁多易老，恩重难偿。
沁园春·题万黍维持筹握算图
作者：洪亮吉
朝代：清
体裁：词

儒林传耶，货殖传耶，君因并书。叹百不如人，一筹还展，十尝九误。些子都输。业可抛经，读宜从律，且把苍生经济储。他年看，看致君事了，更累锱铢。满盘算了还虚。怕仰屋、他年更苦劬。只田从玉局，须求阳羡，家从杜牧，更创吾庐。我谓先生，归谋之妇，料理床头阿堵铺。先生笑，有五铢七币，盍往观乎。
沈太守丙招集寓斋赏菊
作者：洪亮吉
朝代：清
体裁：古风

三间古屋如浮槎，静扫四壁悬秋花。扃门不出究何事，却与此花商位置。筼筜三寸截作瓶，刳腹满贮寒泉清。高低花色谁能省，恍若银河泻星影。一花前头酒一杯，客若不饮花徘徊。酒倾十斛花千朵，醉倒倩花扶客坐。三更以后客较狂，月影花影催浮觞。君不见花前五客皆濡首，花意未知嫌客否。从花乞假亦可怜，明日闭门须病酒。
沐谦刺
作者：洪亮吉
朝代：清

一尺七首三尺云，首提革囊飞入秦。飞入秦，杀龙子，感恩茫茫复中止。君有疾，吾侍之，君有药，吾奉之。涔涔泪下不能止，义士今时为君死。匣中夜半风飕飕，恨不飞斩仇人头。
沙作塘西上陡坡·其一
作者：洪亮吉
朝代：清
体裁：七言绝句

连声爆竹鹊惊回，正好山南雨欲来。只有桃花解迎客，趁人丛里一枝开。
沙作塘西上陡坡·其二
作者：洪亮吉
朝代：清
体裁：七言绝句

人家多住石塘西，石屋参差望欲齐。空里鹁鸪声转急，山鸡飞上故巢啼。
河渎神·迷藏
作者：洪亮吉
朝代：清
体裁：词

游戏共登坛。窄靴小袖衣单。身轻总欲避遮拦。空里时时指弹。同是曲栏何处躲。慧心先向偏左。女伴尽皆藏过。百忙何苦寻我。
河西桥太白酒楼歌同汪孝廉燡及程待诏洪溥作
作者：洪亮吉
朝代：清
体裁：古风

春人不肯留，春燕亦难驻。秋风开帘帷，微黄入山树。山叶欲落禽惊翔，红楼参差已夕阳。一千年上事谁识，楼上有客倾千觞。新安茶多苦无酒，何似山阴剡溪走。仙人游戏无定方，飞去飞来亦何有。我疑黄山六六古未开，五字那不题元晖。不然元晖去后公复来，何以长句不赋空衔杯。惊人句好公问天，我转欲问公从前。惜哉仙人踪迹不稍待，只见楼外山色黯黯溪水鸣溅溅。公前只有楼，公后复有桥。石桥千步楼百尺，远视城郭何迢迢。白云中间立少时，适有远札驰相思。同游年少亦清绝，潇洒并若崔宗之。君不见楼头一派扬之水，直下严滩复难待。故人忆我我忆公，云自归山水归海。
泊杨家港
作者：洪亮吉
朝代：清
体裁：古风

小楼三面花光显，分半红深半红浅。濛濛三日春雨丝，浸得鹁鸪巢半偃。沿阶细草三两丛，草心更比花心红。一双燕子乍前却，似怨帘角西南风。
泊舟夹浦七夕·其一
作者：洪亮吉
朝代：清
体裁：六言诗

此夕新湖汊口，昨年古浪城楼。笑看新月生处，曾到斜阳尽头。
泊舟夹浦七夕·其二
作者：洪亮吉
朝代：清
体裁：六言诗

一叟自谈衷曲，十年寄迹湖边。衣食全家已足，瓜田尽处桑田。
法学士以康熙巳未鸿博前辈徐嘉炎等崇效寺雪公房探梅诗册索题为赋一律
作者：洪亮吉
朝代：清
体裁：七言律诗

枣花寺里看花日，我后诸君祇百年。见说雪公疑古佛，却惊梅干亦飞仙。马蹄声冷春三月，鸿爪泥留尺五天。莫哂阿侬题卷末，后来应又作前贤。
法学士式善属题曹指挥锐张运判道渥所绘二卷子 其一 诗龛图
作者：洪亮吉
朝代：清
体裁：古风

蓬壶有仙人，早岁即食禄。所居尤禁近，丹阙森在目。官清饶暇日，当干驻车轴。闭门诗作命，万事不贮腹。我顷谓先生，身外物皆足。无须更诛茆，天地即诗屋。苦吟朝复夜，双举日月烛。惟愁凿幽险，或致鬼夜哭。元气不可漓，期君返真璞。诗名试屈指，海内不五六。馀如阅传舍，彼此可驻宿。赏心虽偶寄，过眼亦苦速。兹龛庶�兀，表以出檐木。名山原有待，坛坫今已筑。我亦念故居，卷施一隅谷。
法学士式善属题曹指挥锐张运判道渥所绘二卷子 其二 溪桥诗思图
作者：洪亮吉
朝代：清
体裁：古风

我家门前接早潮，却行一里数十桥。桥边朱楼桥下艇，千尺阑干漾清影。扶桥杨柳高接天，楼上著客疑飞仙。偶然窗际落高咏，却惹游鱼出波听。此桥此屋别几年，转眼风月凋朱颜。幸从尘外觅栖止，百步尚有泉溅溅。车声马声何日歇，每遇桥名辄惊绝。桥心何止无水流，反惹岸尘高尺一。先生诗思本最超，更喜画里逢溪桥。桃花溪南杨柳梢，著一斗室如鸦巢。我因乡梦频生妒，君为寻诗盍延伫。径携秃笔及团蕉，明日从君画中住。
法学士式善山寺说诗图
作者：洪亮吉
朝代：清
体裁：古风

茅屋十数间，青松百馀树。昔为说法场，今作谈诗处。说法祇了生死缘，不若说诗能使死者不朽生者传。倘同天释较功德，一瞬万古殊相悬。梧门学士才名劲，说法亦同僧入定。席前倾耳凡几人，木佛都疑座旁听。谈深不知寺在山，高论往往通天关。指挥若假铁如意，花雨欲落茅檐间。诗龛左右诗如海，丹墨纷披几年载。他时悟后忘语言，更有不传诗法在。
法学士式善招饮诗龛并至西直门看荷花即席赋赠一首
作者：洪亮吉
朝代：清
体裁：古风

翰林近日诗名盛，远有诗龛近诗境。诗龛主人尤嗜诗，退直闭户唫多时。龙楼凤阁森前后，尺五天边住偏久。五陉山色落墙头，时有閒云堕高柳。开门十顷荷花潭，邀我早日同幽探。启明星落巳催驾，我本蓄意来诗龛。马前遥遥两红烛，十里路中晨睡足。诗龛已到不索诗，旧读主人诗已熟。东头词宗百菊溪，宗伯宅复连街西。三人分日操选政，一室墨雨挥淋漓。以诗存史谁能及，佚事多年苦搜辑。遗山巳矣传习亡，北斗以南惟此集。清谈巳竟还传餐，饱食散步来河干。城门正对御河口，万柄荷叶风声抟。官衢南北车如织，骑马欲归归未得。青槐影里昼初长，我亦玉堂将入直。
法源寺看花即送言八朝标至夔州任
作者：洪亮吉
朝代：清
体裁：古风

卷施一谷中，花好无不有。主人缘独悭，花发出门走。黄沙扑面三千里，待得看花已春尾。花前既少双鹁鸪，花下更有谁提壶。橹声咿哑花外断，白日马足尘模糊。花光何似江南好，花气薰人亦难倒。君不见看花偏值别花辰，走马从戎趁好春。会看白帝城头立，却笑黄金台下人。
法界楼夜坐
作者：洪亮吉
朝代：清
体裁：古风

龙界与人界，相去仅咫尺。夜半驱潮来，知凭夜叉力。枯僧楼上坐，亲见发如戟。复恐渔叟惊，悬灯照昏黑。
法祭酒雪窗课读图
作者：洪亮吉
朝代：清
体裁：古风

堂中一寸书，门外三尺雪。孤儿读未完，慈母心若结。朝行课读书，暮行课读书。孤儿业甫成，慈母年先徂。衰亲无百龄，积雪不逾月。所以人子心，常思事亲日。感君与我孤露同，六岁七岁称孤童。贫家无师读不得，卒业皆在纱帷中。虽然我与君稍异，忧患馀生复难记。五雅三苍业纵同，经旬九食谈何易。白云前头一曲溪，昔者我友曾分题。长檠无光短檠继，持较此卷殊依稀。我家茅三层，君家竹千个。我家屋比君家破，雪朵尽从头上堕。君家门向左，我家门向右。我家雪比君家厚，彻夜有光飞瓮牖。可怜迟暮犹耽读，只惜春晖杳难续。每值穷冬风雪辰，摊书时向茅檐哭。吁嗟乎，今年之雪非去年，今日之景非从前。安得衰亲常存雪不化，儿宁读书终老茅檐下。
法驾导引 其一 补赤城韩夫人词
作者：洪亮吉
朝代：清
体裁：词

天上乐，天上乐。博戏更藏钩。怪厎烛龙呼不醒，两丸日月覆金瓯。萤火照清秋。
法驾导引 其三 补赤城韩夫人词
作者：洪亮吉
朝代：清
体裁：词

银汉畔，银汉畔。织女起高楼。玉作帘衣花作座，海云为佩月为兜。缥缈坐牵牛。
法驾导引 其二 补赤城韩夫人词
作者：洪亮吉
朝代：清
体裁：词

云漠漠，云漠漠。飞渡赤城梁。摘取列星归北斗，倒倾银汉入西江。天阙费平章。
法驾导引 其四 补赤城韩夫人词
作者：洪亮吉
朝代：清
体裁：词

偕胜侣，偕胜侣。仙阁坐虚无。一赋玉楼犹未竟，人閒甲子总模糊。长爪比麻姑。
泠溪塘
作者：洪亮吉
朝代：清
体裁：古风

四山尽高出，中陷若一井。居人欲入县，数里方及岭。松栎若井阑，沈沈闭升景。塘兵瞻导骑，半日巳引领。树杪百尺楼，楼前柝声永。相将过溪去，溪水清鉴影。太古雪尚留，何嫌水光冷。
波州汎南上山
作者：洪亮吉
朝代：清
体裁：古风

东峰视西峰，巳与碧天界。南峰更孤迥，意乃出天外。峰头一峰云不收，似向天外仍回头。前山行完后山阻，我识天公用心苦，六曲屏风界黔楚。
泪洗面
作者：洪亮吉
朝代：清

朝辞秦淮暮入汴，此间旦夕泪洗面。泪洗面，何时干，不若叔实无心肝。
泰山道中
作者：洪亮吉
朝代：清

兹山亘东方，郁勃截生气。虚轮扇风海，空腹入天地。其高无端倪，一半植空际。滃滃云出始，袅若丝发细。俄焉分道骋，寰宇悉衣被。洪荒迨今日，年代渺谁记。登封坛数尺，藉以验兴替。允哉神明区，心精默相契。山人渡海来，告我山势尊。波面日出时，与山相吐吞。遥看不知山，谓是天有根。峰棱破空垂，倒挂日月轮。青冥一气中，高下固不分。伊谁启鸿濛，当有主者存。双厓划然开，截作天东门。一山戴一山，重戴至谷口。遵山视重戴，高仅及社首。方知众高积，拔势乃得陡。山坳环数郡，元气蒸泽薮。中虚蕴灵宝，万古谁敢剖。天阊虽已逼，地轴亦孔厚。七十二代君，贞符藏北斗。山形非徒高，远莫测所届。沧溟三万里，石脉透海外。当其势奔腾，显越齐鲁界。低瞻饶岳渎，并此析支派。巍巍兼荡荡，克配天体大。其标难正视，万象怵光怪。支峰皆整肃，略不涉奇态。风递沧海涛，山前作清籁。三更望兹峰，月出石腹内。云容方欲展，雷雨已在背。明明神所宅，乃复遘阴晦。冰柱十丈长，惊看石厓戴。居然神斧落，厓半亦奔溃。回飙搜激电，雪月光迸碎。遂令登陟客，倏忽迷向背。清游虽暂阻，未敢遽思退。终当携松明，绝壁扫芜秽。
泰山道中五首·其一
作者：洪亮吉
朝代：清
体裁：古风

兹山亘东方，郁勃截生气。虚轮扇风海，空腹入天地。其高无端倪，一半植空际。滃滃云出始，袅若丝发细。俄焉分道骋，寰宇悉衣被。洪荒迨今日，年代渺谁记。登封坛数尺，藉以验兴替。允哉神明区，心精默相契。
泰山道中五首·其三
作者：洪亮吉
朝代：清
体裁：古风

一山戴一山，重戴至谷口。遵山视重戴，高仅及社首。方知众高积，拔势乃得陡。山坳环数郡，元气蒸泽薮。中虚蕴灵宝，万古谁敢剖。天阊虽已逼，地轴亦孔厚。七十二代君，贞符藏北斗。
泰山道中五首·其二
作者：洪亮吉
朝代：清
体裁：古风

山人渡海来，告我山势尊。波面日出时，与山相吐吞。遥看不知山，谓是天有根。峰棱破空垂，倒挂日月轮。青冥一气中，高下固不分。伊谁启鸿濛，当有主者存。双厓划然开，截作天东门。
泰山道中五首·其五
作者：洪亮吉
朝代：清
体裁：古风

三更望兹峰，月出石腹内。云容方欲展，雷雨已在背。明明神所宅，乃复遘阴晦。冰柱十丈长，惊看石厓戴。居然神斧落，厓半亦奔溃。回飙搜激电，雪月光迸碎。遂令登陟客，倏忽迷向背。清游虽暂阻，未敢遽思退。终当携松明，绝壁扫芜秽。
泰山道中五首·其四
作者：洪亮吉
朝代：清
体裁：古风

山形非徒高，远莫测所届。沧溟三万里，石脉透海外。当其势奔腾，显越齐鲁界。低瞻饶岳渎，并此析支派。巍巍兼荡荡，克配天体大。其标难正视，万象怵光怪。支峰皆整肃，略不涉奇态。风递沧海涛，山前作清籁。
泾县道中夜宿
作者：洪亮吉
朝代：清
体裁：古风

春山一路幽兰香，菜甲远衬斜阳黄。蓝舆时向杏梢度，薄暝尚欲穿层冈。一山初平一山出，怪石总从头上突。却到山溪夜已阑，桥南一树花如活。
泾县道中山行
作者：洪亮吉
朝代：清
体裁：古风

水东水西天下最，一县好山都染黛。人行螺旋不得休，才欲出山云复碍。溪光五采霞五色，霞外楼台好登陟。草头黄白时有花，紫燕交飞亦如织。仙人溪上云冥冥，山青一路至敬亭。君不见车箱驴背坐已怕，欲借仙人鲤鱼跨。
泾县黄田访朱吉士珔因留宿培风阁即席赋赠并寄哲昆观察理闽中
作者：洪亮吉
朝代：清
体裁：古风

君家门前溪水足，大石宽于百间屋。到来三折山已深，锁径一桥环碧玉。四山苍苍合一涧，涧水时闻不曾见。青松点入红叶滩，时有水云飞片片。溪风萧瑟溪雨凉，鸬鹚直来问字堂。缥缃堆架一何满，山鹊亦听书声忙。楼头读书日几回，楼上客两官蓬莱。西园子弟尽才俊，作赋险欲追邹枚。一更月出断厓口，却对好山为置酒。醉向培风阁上眠，窗疏不碍看星斗。谈深复忆神仙侣，橐笔乍完仍叱驭。溪山如此不归来，却复看山厦门去。
洋河桥题柱
作者：洪亮吉
朝代：清
体裁：七言绝句

洋川三面是人家，到得桥头路已叉。却赶㹀牛山北去，不教吃尽野田花。
洪源谒祖墓四首
作者：洪亮吉
朝代：清

五世还支子，全家问悯孙。野花生墓阙，古柏及祠门。朴塞吾宁忝，渊源系觉尊。所亲欣絮语，灯火入前村。白首吾宗叔，黄眉入室姑。未嫌新礼简，记取旧名呼。历寝书留几，开筵酒在壶。为言居处僻，烧笋出山厨。书堂三十楹，列坐尽横经。朴学传家久，乡山照眼青。劈池栽石笋，裂幔出风霆。绝忆阴厓北，春浓霰亦零。重来携幼弟，此别念衰亲。山果纷相赠，溪茶采尚新。封书因问叔，劝食尚依人。倘复移家返，应知未厌贫。
洪源谒祖墓四首·其一
作者：洪亮吉
朝代：清

五世还支子，全家问悯孙。野花生墓阙，古柏及祠门。朴塞吾宁忝，渊源系觉尊。所亲欣絮语，灯火入前村。
洪源谒祖墓四首·其三
作者：洪亮吉
朝代：清

书堂三十楹，列坐尽横经。朴学传家久，乡山照眼青。劈池栽石笋，裂幔出风霆。绝忆阴厓北，春浓霰亦零。
洪源谒祖墓四首·其二
作者：洪亮吉
朝代：清

白首吾宗叔，黄眉入室姑。未嫌新礼简，记取旧名呼。历寝书留几，开筵酒在壶。为言居处僻，烧笋出山厨。
洪源谒祖墓四首·其四
作者：洪亮吉
朝代：清

重来携幼弟，此别念衰亲。山果纷相赠，溪茶采尚新。封书因问叔，劝食尚依人。倘复移家返，应知未厌贫。
浣溪沙 其一 二首
作者：洪亮吉
朝代：清
体裁：词

玉腕偏怜金钏宽。凤钗频拨兽烟寒。万重心事压阑干。杜牧已留来世约，萧郎不作路人看。虽然犹觉恨无端。
浣溪沙 其二 二首
作者：洪亮吉
朝代：清
体裁：词

背面难禁万种愁。见时无语只凝眸。初阳一线下帘钩。百计未能通一语，暂时曾许共扁舟。泪痕和露咽心头。
浣溪纱
作者：洪亮吉
朝代：清
体裁：词

病后般般总率真。见时故故不温存。已教销尽昨宵魂。开士心情居退院，美人颜色赋长门。年来偏重过时人。
浣溪纱
作者：洪亮吉
朝代：清
体裁：词

薄暝微醺枕酒瓢。病心一缕逐风摇。梦无来历入鸦巢。初八夜星还照晓，十三凉月却终宵。瘦魂尤避出林雕。
浣溪纱·万顷桥
作者：洪亮吉
朝代：清
体裁：词

万顷湖头万顷桥。雨蓑烟柳共飘摇。水从天外绿周遭。宿火照将鸿雁暝，晓霞烘得鹭丝骄。是谁来伴客无聊。
浣溪纱·杏花
作者：洪亮吉
朝代：清
体裁：词

一晌花枝欲上楼。东风先为揭帘钩。和烟和露搭床头。百五时光容易过，十三年纪不知愁。初阳篱落悄凝眸。
浣溪纱·杨太守席上看牡丹作
作者：洪亮吉
朝代：清
体裁：词

云作帘衣絮作尘。向前还有几多春。艳阳天气说生辰。圆比十三将望月，娇如二八上鬟人。畹兰香味玉精神。
浣溪纱·梨花和金手山秀才
作者：洪亮吉
朝代：清
体裁：词

一棹春游苏小家。红红紫紫信方赊。玉阑干外几枝斜。仙子衣裳原缟素，美人颜色本空花。淡云流水證年华。
浪淘沙
作者：洪亮吉
朝代：清
体裁：词

斜照鬼门关。落月弯环。夜台可有望夫山。生怕瘦魂扶不上，添个红阑。推枕漏初残。朱泪斑斑。寒宵何止梦能还。地下若无埋恨处，仍到人閒。
浪淘沙
作者：洪亮吉
朝代：清
体裁：词

梦入小红扉。露洒帘衣。镜奁残月影微微。偏是独眠人帐外，胡蝶双飞。小胆更多疑。怕踏层梯。画屏深处认依稀。七尺紫檀香案上，谁共扶乩。
浪淘沙
作者：洪亮吉
朝代：清
体裁：词

路远小楼低。花朵分飞。依然衔恨上重梯。何止旧人寻不见，梁燕都非。愁里辟窗扉。残月刚西。画帘风破镜台欹。只有曲屏风六扇，犹罩罗衣。
浪淘沙·壬戌中秋夜起望月不见时在洋川书院
作者：洪亮吉
朝代：清
体裁：词

才歇雨冥濛。月甚朦胧。玉阶处处有吟虫。咫尺好山都不见，说是秋中。少壮去如风。老尚飘蓬。别家还喜住江东。金粟玉簪开已遍，閒却帘栊。
消夏湾歌赠蔡博士九龄
作者：洪亮吉
朝代：清
体裁：古风

全湖三万顷，包此千仞山。湖流再转已不见，山腹复有溪弯环。溪流迥与湖流异，湖水如油溪水腻。荷花世界梦亦香，浅白深红炫天地。幽人家在花深处，正辟轩窗摘莲蕊。蜻蜓舟小迓客回，半日醉客荷筒杯。荷筒杯，醉君酒，荷露烹茶沁人口。荷花中间结一楼，主人约客楼上头。烹鱼煮藕日尚早，手劈莲房客先饱。
消寒第一会万大令承纪招集吴舫听宁福校书弹胡琵琶为赋长句
作者：洪亮吉
朝代：清
体裁：古风

金阊城外人烟密，琵琶一声万声绝。万声纵沸亦不闻，琵琶声高压四邻。夕阳欲灭犹未灭，唤出团圞海边月。北风吹潮海上来，怪响迸入蛟龙堆。繁弦促节手不管，似有玉虬缠玉腕。神明矩度心不关，金凤独翔金指环。一声舒迟一声疾，霹雳出山天乍裂。大弦展拓幺弦收，云霞铺空地欲浮。欲完未完声一束，直立琵琶若鳌足。我行昆崙葱岭二万里，青气漫漫障天起。非无胡琵琶，拉杂弹不已。妖姬十五如山魈，十指漆黑声啾嘈。招来区脱弹数曲，帐外似虎天风号。乌孙戍客何曾久，意外生还感高厚。禽巢南枝兽邱首，百里游行畏谗口。蒲帆无风向东走，忽复遭逢数良友。烹龙炰凤为我寿，更拉琵琶佐樽酒。金戈铁马音铿锵，奔厓裂石词激昂。玉门关前天雨霜，天马欲走蹄先僵。天山界画阴与阳，日月影碍冰硠硠。曲终四坐慨以慷，似识迁客曾投荒。我为琵琶歌，行酒复食炙。商妇当年已衰谢，何似兹楼起声价。云英翩翩未经嫁，拜起尊前貌闲暇。当时乐天泪堕琵琶下，我谓时平迁谪何足讶，况复经时即蒙赦。南冠初除囚服缺，席地幕天无所藉。三百六日择此最长夜，金乌玉兔光激射，二十八星环水榭。君不见樽前情泪何能洒，百岁浮生亦虚假。胸中之奇谁识者，出户茫茫眺原野，有泪或向铜仙泻。
消寒第七集唐明府仲冕招集吴县仓廨观唐六如画马
作者：洪亮吉
朝代：清
体裁：古风

唐生画马如画鹤，仙骨棱棱难捉摸，不识人间有骂络。唐生画马如画人，霞采奕奕光瞳神，气轶天半心难驯。唐生本是神仙谪，画马亦与龙麟匹。眼空千里万里程，一点飞从草头黑。蹄高四尺尾径尺，全力都从尾间出。头肩背腹鬉胫膝，大气回环如一笔。蛮靴乌帽衫落拓，此客我疑孙伯乐，不然何以神采飞腾气磅礡。我曾行经大宛兼乌孙，枕戈万里求绝尘。生还岂意复相值，雪夜对此开芳樽。六如画品陶山诗，落笔往往饶精思。前生不是赵承旨，或者即为李伯时。君不见旄头星尚照巴蜀，眼急捷书来不速。十万骅骝竞驰逐，饥火烧心尾毛秃。何如此马真有福，飞行限以尺一幅，低首且食太仓粟。
消寒第三会王孝廉履荃胡明经金诰邀游乐郊园因出娄东十老图索题十老为王育字石隐年八十陆羲宾字素朴年七十一宋龙字子犹年六十四郁法字仪臣年六十五顾士琏字殷重年六十四盛敬字圣传年六十二陆世仪字道威年六十一江士韶字虞九年六十陈瑚字言夏年五十九王撰字异公年五十皆娄上明末隐君子也
作者：洪亮吉
朝代：清
体裁：古风

十人惨惨荒江浔，时歌时哭天为阴。朝无食案夜乏衾，尚扱朱履行空林。沈思古昔泪雨淋，往者不作何况今。鲁连既向沧海蹈，屈子又复湘江沉。田光刎颈苌宏胣，渐离矐目豫让瘖。吹箫吴市亦时有，击鼓河岸谁能寻。寰中止剩伯伦锸，海上自拊成连琴。龚生未授新祭酒，伏胜尚属秦儒林。以之相较尽不愧，馀子未足披深襟。归迂顾怪在咫尺，庶可与尔称同心。
消寒第九集腊八日李廉使廷敬招同人至虎阜憩梅花书屋看黄梅作
作者：洪亮吉
朝代：清
体裁：古风

十步亘一阁，五步横一台。藐姑仙人尚未来，风信先已催黄梅。门开棱棱石千尺，径险最宜双蜡屐。小楼开处三面花，花下屋古如浮槎。阑干东西屋前后，不及捲帘香已透。红红白白不并时，南枝北枝开故迟。维馀寒影互激射，冻蕊落叶光参差。黄蜂千头缀枝冷，只惜南园蝶无影。纥千山雀时一双，噪得游人发深警。日当腊八月上弦，楼上两两排华筵。饮中八客疑八仙，不饮我欲花前眠。花光既分飞，灯影亦交错。君不见谈深不觉冬日促，几树夕阳黄不落。
消寒第二会汪庶子学金趣园座上追赋嘉庆戊午四月编辑娄东诗派成为诸诗老设供建水陆道场用瑜伽荐度法并考生平行诣分上中下三坛别设闺秀一坛七日乃竣分赋得柏梁体一首
作者：洪亮吉
朝代：清
体裁：古风

玲珑水上飞千灯，东海璧月同时升。佛香妙处翻大乘，扫屋更结坛三层。一坛别设列采缯，云鬓飞入皆鬅鬙。天人丰格不敢譝，净名居士智力宏。佐以百六高功僧，娄东词客繁名称。恒河沙数量不胜，诗编大小束以絙。平生慧业此可徵，魂魄化去心神凝。光采尚若燔薪蒸，灵车鬼马空际腾。一一彼岸祈同登，否亦尚冀天衢升。仙人心空鉴亦澄，品第甲乙殊兢兢。空中垂问空中应，忠如龙比孝闵曾。陈雷朱范笃友朋，贾彪郭泰偕李膺。拄世风骨真棱棱，就中节义尤所矜。生可模楷没豆登，列上上乘皆日应。其馀稍或寓劝惩，亦不以爱不以憎。原心略迹目匪瞢，大邦齐鲁小�鄫。州蓼随绞邾薛滕，次等亦复难加增。灌夫骂坐肆轹輘，楼护结客多依冯。胸中鳞甲手葛藤，甚或遇事全模棱。谏垣瑟缩嗤冻蝇，酷吏忮猛同苍鹰。亡身破家刺史澄，降胡负汉都尉陵。品列下下无能升，知人论世最足凭。不以文笔相誇淩，大弦稍缓幺弦縆。笔法直似朱丝绳，定论无用参疑丞。此邦前代尤崚嶒，后先七子称代兴。两王事业世所称，各有祠庙罗肴脀。迪功集若云霞烝，日观哕凤天池鹏。梅村祭酒绪复承，此道亦属三折肱。历年二百留云礽，流光疾若矢射堋。琅邪太原坛坫仍，品题直到骕与騬。语简而当争钞胆，我于彼法习未曾。服此论断非儚儚，忠贤奸佞各列棚。竟若二水分淄渑，学仙学佛纵不能。何必苦判沟与塍，山云欲冻海欲冰。万丈雪霰愁难夌，归装幸有十束绫，敬录一本随行幐。
消寒第二集陈孝廉懿本招游芜湖城东沿后湖堤至三昧庵看黄梅作
作者：洪亮吉
朝代：清
体裁：五言律诗

后湖三百顷，烟雾忽微茫。寺作前山界，堤真夹水塘。瓜分留寓县，果熟荐空王。坐久还成雨，黄梅发古香。
消寒第五集田大令钧邀集官廨即为题荆树山房图卷子荆树山房为大令六世祖明萍乡令所建嘉庆三年钱唐黄司马易为补图
作者：洪亮吉
朝代：清
体裁：古风

田家集，在何处。门前清济会浊河，百世流传紫荆树。紫荆树老花愈多，四出不复分枝柯。寻根既悟一本义，攀树时作同心歌。我愿兄弟心，化作此树阴。祥风甘雨萃一林，三冬三夏不使严霜烈日交相侵。仍愿手足谊，化作此花蒂。千枝百枝同一气，花叶虽繁枝不替。李家花萼楼，冯家棠棣碑。不及君家此树好颜色，千古万古名犹垂。山房三间下有池，容易得值花开时，花前盈盈酒满卮。既不识尺布斗粟三字辞，亦不听然萁煮豆七步诗。君家此树真堪爱，大令逮君刚六代。一门草木皆异常，芣苢不吟萱树背。龚梧生，黄小松，为君作图作记皆极工。君不见紫荆花花色异，绝爱君家好昆季。六世相传几循吏，更觅甘棠栽隙地。
消寒第八集孙兵备星衍邀同人泛舟至永昌镇访孙武大冢率成四首·其一
作者：洪亮吉
朝代：清
体裁：古风

初日甫欲升，照我出东郭。巫门已迷离，何况冢廓落。言寻永昌镇，十里路初拓。英雄骨未朽，其上已耕凿。虽然巢冢鹊，鹰隼不敢搏。翻罢越绝书，酸风下悬阁。
消寒第八集孙兵备星衍邀同人泛舟至永昌镇访孙武大冢率成四首·其三
作者：洪亮吉
朝代：清
体裁：古风

生齐而仕吴，位视客卿例。如何盖世才，乃用作儿戏。兵锋才一试，已取鄢郢地。嗟嗟甬东叟，不及尽奇计。至今十三篇，海内悉衣被。
消寒第八集孙兵备星衍邀同人泛舟至永昌镇访孙武大冢率成四首·其二
作者：洪亮吉
朝代：清
体裁：古风

伍胥贡奇士，本欲为国谋。寥寥一寸心，亦报身家雠。要离与专诸，讵与公等俦。萧萧吴宫中，颈血五步流。遂令姑胥台，浓春倏成秋。平原不知兵，亦斩笑者头。
消寒第八集孙兵备星衍邀同人泛舟至永昌镇访孙武大冢率成四首·其四
作者：洪亮吉
朝代：清
体裁：古风

荒坟极十顷，上有柏树根。高碑止留趺，文字已不存。茫茫今古殊，地尚名孙墩。百步绝采樵，没世若有神。千年倘思乡，魂登望齐门。
消寒第六会汪公子彦国招集复初斋观王石谷绘山水直幅
作者：洪亮吉
朝代：清
体裁：古风

我行遍天下，却爱黔中山。黔中山势尽壁立，出地万仞无弯环。南峰升云北峰月，画里溪山亦奇绝。灵泉破空山石裂，飞出千年万年雪。崖穷路古林光倩，断壑奔滩鬼神现。林花对客才一笑，山鸟窥人刚半面。洞门怪响七尺筇，奇古似是商山翁。商山翁，居海曲，得意时歌复时哭。地老天荒一间屋，沧浪之水清濯足。鹎鵊鸬兹与同浴，放艇时来玉峰麓。森然非松亦非竹，植立门前闻剥啄。主人开户喜不速，邀坐茅檐背同曝。忽然一笔写不足，肌肤如山骨如玉。狂叫自呼王石谷，我题此画亦非偶。二百年前倘良友，画中萧疏两閒叟。著罢枯棋偶垂手，瞥见洪厓拍肩否。山中古洞如敲开，两翁曳杖还能来。消寒集上醉几回，大笑手覆三千杯。
消寒第四会汪刺史廷昉座上赋南园古梅歌梅为前明王文肃公手植名一只瘦鹤
作者：洪亮吉
朝代：清
体裁：古风

一双凤，去不回。一只鹤，翩然来。翩然下啄莓与苔，渺尔化作罗浮梅。罗浮仙梦何时醒，幻作梅花尚朱顶。三生落落出世姿，七尺亭亭照波影。不飞不鸣作高格，四出枝犹排逸翮。亭空月冷露欲零，仙客欲骑骑不得。百馀年来丁令威，游戏倘复时来归。人民城郭纵非是，尚认一树冲寒开。幽人几日园南住，香气横飞海东路。沧溟今已作桑田，此树应须憬然悟。园林之主先后殊，昔者太保今尚书。围棋赌墅偶然得，瘦骨尚欲凌高株。研芗居士开宾阁，邀客咏梅如咏鹤。长身安得居樊笼，复恐化鹤飞横空。
涉汉欲至岘首舆丁误入九宫山时日已将暝因小憩而返
作者：洪亮吉
朝代：清

山光欲雨江欲晴，云黑复白波微明。此时击楫涉江去，薄暝始向前山行。林梢一抹斜阳色，高下山溪一千尺。云中道士来远迎，语不分明指碑石。累累林果红一山，倾耳祇觉禽声蛮。道旁䃰石削如铁，山溜滴沥苔花斑。沿冈久立怯北风，送客出户闻敲钟。昏江棱棱水声起，却喜一星明舵尾。
涉汉欲至岘首舆丁误入九宫山时日巳将暝因小憩而返
作者：洪亮吉
朝代：清
体裁：古风

山光欲雨江欲晴，云黑复白波微明。此时击楫涉江去，薄暝始向前山行。林梢一抹斜阳色，高下山溪一千尺。云中道士来远迎，语不分明指碑石。累累林果红一山，倾耳只觉禽声蛮。道旁䃰石削如铁，山溜滴沥苔花斑。沿冈久立怯北风，送客出户闻敲钟。昏江棱棱水声起，却喜一星明舵尾。
涉苏溪
作者：洪亮吉
朝代：清
体裁：古风

苏溪何弯环，中有百家屋。出门临水坐，炊饭白如玉。树头山果殊酸甜，祇向县中求食盐。涉溪前行马碍脚，水鸭多于枝上鹊。
清平乐
作者：洪亮吉
朝代：清
体裁：词

杨花凭早。不待春归了。可惜玉人浑未晓。逗点与他知道。昼长人倦敲诗。画屏一枕閒支。睡觉数声搏黍，消他春日迟迟。
清平乐·孙解元子潇属题双红豆卷子
作者：洪亮吉
朝代：清
体裁：词

梦回永昼。满地春光皱。半领绿衫花气透。胡蝶趁香来嗅。文窗特与丁宁。东风格外垂青。欲配一双红豆，除非天上双星。
清平乐·湖中迷道
作者：洪亮吉
朝代：清
体裁：词

风风雨雨。且向前湖去。欲问来��不遇。进退总愁无据。忽然香气纵横。半空举手将迎。岳渎贵神抗礼，算来只有书生。
清平道中
作者：洪亮吉
朝代：清
体裁：古风

四山茶花香，黄白均可爱。花苗联袂出，时折一枝戴。秋葵盈半亩，野蓼色如醉。危涂穿竹径，竹密出冈背。险绝天半程，疲踪屡思退。前旌久延伫，半晌甫及队。行及罗仲塘，山云转深晦。
清明
作者：洪亮吉
朝代：清
体裁：七言律诗

三年寒食住三州，一样摊书据案头。春半雨多频腊屐，蛮中花好不登楼。扃门莺燕时来觑，出谷烽烟昨巳收。却笑青衿未知事，漫思投笔佐军筹。
清明后一日与孙大携酒饮王七秀才廷俞南圃归过县门忆亡友林嗣基作
作者：洪亮吉
朝代：清

劳劳身计本无涯，生倘多愁死亦佳。阅世短于欹枕梦，招魂长入酒人怀。琴书风卷知谁在，花月尊空与愿乖。欲把闲踪比飞絮，年年开落县南街。
清明日侵晓自南城扺澄怀园道中作
作者：洪亮吉
朝代：清
体裁：古风

幽人春梦方迷晓，催客鸦声出林早。持灯夜待门关开，一片晓霞城上来。横门西来卅馀里，泥滑马蹄声不起。揩眼春光忽逼人，五云楼阁桃花里。
清明日同人各携酒至陶然亭饯吴侍读锡麒分韵得郭字
作者：洪亮吉
朝代：清
体裁：古风

今晨值清明，浅步不出郭。言登西南亭，稍觉笋鞋拓。窗棂无用掩，空翠四垂幕。天半递远风，轻云落如鹤。梨棠间桃杏，花暗一层阁。春蔬罗数十，所喜新意各。泥饮苦不豪，停觞叹离索。东瞻暨吴会，西念及商洛。如何迟露布，顾望期屡错。吾子又告归，心期渺谁托。中年富筋力，敢退事耕凿。无容筹去住，且复视寥廓。客去酒忽醒，泠泠戛车铎。
清明日忆女纺孙却寄
作者：洪亮吉
朝代：清
体裁：七言律诗

小白长红几树桃，嫩黄浅碧柳条条。春光偶到三层阁，客梦频牵八字桥。婿可学文愁病肺，儿能涉笔幸垂髫。他时卜宅乌衣巷，门外川光即六朝。
清明日招同人各携一壶一碟至舣舟亭小集酒半崔三景侃以事先去馀十五人并至月午始归分韵得阙字
作者：洪亮吉
朝代：清
体裁：古风

十五地上人，十五天上月。花初红欲腻，月正圆不缺。相招花下饮，佳节兴超忽。空濛柳丝外，水绿鉴毛发。闲汀三五转，怒草生郁勃。亭亭辛夷花，香气盈十笏。盘飧随所见，各各办嗟咄。无愁觞欲罄，门外酒旗揭。人生欢会少，半又感存殁。黄生久埋玉，庄叟又归骨。神仙吾懒学，况肯事禅窟。馀生益疏懒，久已罢于谒。惟馀花月夜，往往兴孤发。客来常不速，客去亦仓猝。崔生逃席半，瘦影窜林樾。追之不能到，足滑致颠蹶。其馀凡几辈，杯底任汩没。天空亭月午，清响益疏越。空明无障碍，醉影自宇兀。终当跨茅龙，矫焉归玉阙。
清明日早起
作者：洪亮吉
朝代：清
体裁：五言律诗

一片迎神鼓，惊从枕上来。最怜新节序，须觅好地台。鸟逐吟声啭，花同笑靥开。儿童漫相诧，廿载客初回。
清明日望远
作者：洪亮吉
朝代：清
体裁：古风

三更白云四更雨，踏青人听更残鼓。鼓声才绝人声扰，巳见春衫度林杪。濛濛松竹径尚昏，春燕亦复随春人。风光纵好春人讶，似怨桃花已先谢。山中一岁止一来，棠棣枝下仍徘徊。一旬春鬓无颜色，却戴幽兰露犹滴。洋川曲折径亦斜，沿路喜寻亲串家。湔裙春水年年好，只惜红颜镜中老。
清泉濯足长卷
作者：洪亮吉
朝代：清
体裁：古风

门前水，屋后山。山深深，水潺潺。红尘三十年，足垢久当浴。寻常一曲流，又恐污吾足。奇峰千叠溪九回，溪流曲处点碧苔，客欲濯足时归来。足垢既濯，登峰若飞。卢敖仙人，世外可期。飞空游行有时倦，展我北堂三万卷。吉金乐石东西列，嗜砚居然又成癖。周秦彝器唐汉碑，砚材端溪复歙溪，何日约客来搜奇。我携蜻蛉舟，尔居鸿雁浦。挂帆一日即诣君，与辟一轩谈邃古。
清溪行馆见梅一株花甚烂漫喜而有作·其一
作者：洪亮吉
朝代：清
体裁：七言绝句

风利如刀雨若梳，一林花密竹萧疏。墙头更有山无数，疑是江南二月初。
清溪行馆见梅一株花甚烂漫喜而有作·其二
作者：洪亮吉
朝代：清
体裁：七言绝句

何曾驿使解封题，空向长安醉似泥。三载别来惟两面，白云溪外即青溪。
清镇道中
作者：洪亮吉
朝代：清
体裁：古风

春阴一堆红百堆，山翠缺处桃花开。冥濛绿意石根迸，春笋昨夕闻惊雷。行人衣上泥犹湿，高树塘边漾晴色。山泉日午开镜光，菜甲花满疑斜阳。
渔家傲
作者：洪亮吉
朝代：清
体裁：词

宣武坊前清酒美。多钱约客谁来会。日午辟窗人似海。孤剑在。万金难买心无愧。毕竟浮名犹可待。少年莫学呈身锐。鼎鼎百年君误再。棺已盖。几时赎取从头悔。
渔家傲·题陈野航画竹
作者：洪亮吉
朝代：清
体裁：词

午馀睡起茶初熟。一竿爱写玲珑玉。叶叶枝枝浓淡各。还须属。三更窗外秋声莫。娟娟稳称轻绡薄。图成好置阑干角。待得晚凉新雨足。天如沐。月痕倒挂梢头绿。
渡乌江·其一
作者：洪亮吉
朝代：清
体裁：七言绝句

出山殊有恋山心，飞桨迎人过浦阴。百折水纹千折岭，急流时见点波禽。
渡乌江·其二
作者：洪亮吉
朝代：清
体裁：七言绝句

江流中劈四山开，雨后江声怒若雷。万朵白云空际落，错疑潮自海门来。
渡周溪入山
作者：洪亮吉
朝代：清
体裁：古风

沿山三日西南行，山果愈美溪鱼腥。出门忘挈种树经，灵橘百树疑冬青。水花茫茫亦登陆，一顷寒芦杂修竹。山危不平心转平，马上睡起知身轻。
渡小南湖
作者：洪亮吉
朝代：清
体裁：古风

南湖虽小卅里周，水面亦复分三州。涛声忽溅柁楼上，挂席风急知难收。舟轻半日穿湖罅，云气青红不知夜。鸬鹚方欲飞入云，激电正穿云胁下。
渡小南湖
作者：洪亮吉
朝代：清
体裁：古风

稍晴渡南湖，波阔三十里。鸬兹及鸂鶒，水面飞不已。一线日影中，湖头达湖尾。四山青乍露，云已伏不起。何因吴地犬，见日亦鸣吠。只有南下人，推篷展然喜。
渡无溪
作者：洪亮吉
朝代：清
体裁：五言绝句

溪亭皆有屋，分半水禽巢。昨夜前滩涨，游鱼上树梢。
渡水至焦溪行馆山水环抱林木尤邃觉严滩剡中无此奇胜也
作者：洪亮吉
朝代：清
体裁：古风

山百折，溪百回。到来山水欲俱断，一叶忽破青冥来。南津楼，北津楼，津树对出云分流。岚光密处山花好，十月犹青堤上草。沿溪一带飞绿烟，偏向人家镜中袅。人来岸南立少时，岸北征马闻惊嘶。行人冲寒马流汗，马影度波鱼忽窜。
渡淮
作者：洪亮吉
朝代：清

长淮千里何溯洄，远自桐柏之山来。洪纤巨细络诸水，汇此四渎通八垓。东南巨浸古所说，原野气尽岩峦回。傍淮田下赋亦下，生计恃水无余财。长年挐舟送行客，楚女击楫中流哀。云浮三时蚌开合，水结五色龙胚胎。阳嘘阴吸有至理，水上白昼层宫开。要令幽险各有所，造物大矣何容猜。全淮得失系吴楚，宵济万马曾衔枚。王公设险古不废，硖石置守高崔嵬。牛羊在野牧马散，淮水萧瑟山童峐。下流河势苦相夺，二水若合坤舆颓。支祈力屈匪至此，河伯好事同台骀。至人视世本一辙，险绝不异坳堂杯。朝帆开寒雨迷浦，莫雁戛水阴成堆。好风明日送舟疾，可至禹庙倾尊罍。
渡渭水桥晚抵牛场塘
作者：洪亮吉
朝代：清
体裁：五言律诗

厓东无暝色，一谷李花明。涧底水流响，云头人语声。半桥杨柳占，独径鹭丝行。正有冲寒意，欣逢候火迎。
渡渭河桥
作者：洪亮吉
朝代：清
体裁：七言绝句

渭河北去路尤稀，急溜横冲石径微。二十二条衣带水，劈空争欲上山飞。
渡湖与钮布衣树玉同舟因出其所著说文新附考见示赋赠一首即柬钱少詹大昕王给事念孙段明府若膺孙兵备星衍
作者：洪亮吉
朝代：清
体裁：古风

东山三万户，仅止一儒者。童年耽竹素，暇复讨苍疋。说文五百部，寝食不暂舍。蝇头排细字，时把心得写。茅檐两三层，住乃近橘社。家贫长物少，书反盈两厦。扁舟偶相访，坐久烛屡灺。口陈六书失，如水向盆泻。维时四座客，耳口若聋哑。二徐生唐末，不甚晓通假。谐声兼会意，一一多苟且。强编新附字，合者盖已寡。惟生纠厥失，證以毛郑马。隋音庶刘曹，唐疏陋孔贾。陵夷南北宋，弃置若土苴。长编侈称引，又出张郭下。方今富儒术，小学亦媕雅。王钱暨孙段，见尔手定把。倚柂赠一篇，飘风忽飞瓦。
渡溶江登五榕山兼谒诸葛祠作
作者：洪亮吉
朝代：清
体裁：古风

溶江江头石如磨，五龙徘徊一龙卧。排空一石支一楼，高干四出扶楼头。一枝雅复高群木，树腹空于百间屋。低枝欲雨高盖晴，腊雪尚向枝梢明。年深树古禽难宿，剩有一巢藏庙祝。行人入庙火伴惊，呜呜角声巢上鸣。
渡重安江上岭作
作者：洪亮吉
朝代：清
体裁：五言律诗

三里与江背，泠泠响尚闻。前经百重树，始隔一川云。天向松梢暝，途从石罅分。寄书情较切，空有雁成群。
港口小泊
作者：洪亮吉
朝代：清
体裁：七言绝句

濛濛雨细天垂黑，白鹭欲将行客吓。眼前风浪转不惊，飞鸟蹈空人蹠实。
游古寺
作者：洪亮吉
朝代：清
体裁：五言绝句

入门悄无人，北风吹小住。谁肯揖先生，长身一松树。
游裴氏园亭
作者：洪亮吉
朝代：清
体裁：六言诗

深涧游鱼五色，小楼乾鹊千声。寒日欲斜松阜，乱云已暗山城。
游醉翁亭
作者：洪亮吉
朝代：清

一成坯，再成英，一再曲折山以名。注川曰溪，注溪曰谷，溪行谷行水声复。蓝舆背山始入山，水声已往何时还。未登醉翁亭，先翻醉翁操，山禽飞还水禽噪。言寻醉翁石，更诵醉翁文。醉翁宾客不可见，山石欲雨溪生云。咄哉文字亦有灵，能使此山此水无余情。我观翁时值梅喜且惊，犹复夭矫屈曲如龙形。醉翁琴，琴喑喑，乃知醉翁待我成古今。我歌一篇翁赏心，滁山高绝滁水深。
湖上作
作者：洪亮吉
朝代：清
体裁：古风

朝看湖上山，一一云中出。莫看湖上山，一一烟中没。云烟出没不可常，雨后满郭生青光。离离云动山疑活，城纵界山山势越。山腰楼阁一万家，天半炊火红如霞。山中望湖头，一水明于镜。红树千条罩镜中，寥寥更落招提磬。穷冬十日湖上居，日饮湖水烹湖鱼，人说客貌清而腴。客行时醉还时醒，却爱看山复酩酊。城扉阖处兴转孤，飞出一城灯火影。
湖心遇风
作者：洪亮吉
朝代：清
体裁：五言律诗

偶向篷窗卧，谁传风色颠。情怀消短梦，身命付长年。浪已高千尺，衣才湿半边。奚童休股栗，险未及从前。
湛怀园留别诸藩邸
作者：洪亮吉
朝代：清
体裁：七言律诗

草元亭外水粼粼，日晚轩车载酒频。自觉漫郎饶意味，不妨要路绝依因。半春我约随归雁，一疏人传批逆鳞。讵敢便寻忘世侣，报恩终拟剩閒身。
湛清园夜宿为陈明经蔚点定所辑联珠集
作者：洪亮吉
朝代：清
体裁：七言律诗

不用屏风六曲遮，屋头了了见金霞。一门诗集追元祐，百里溪光似永嘉。墨雨醉看飞四座，水云凉欲罨千家。平生几两游山屐，到处争围问字车。
溧阳道中
作者：洪亮吉
朝代：清
体裁：古风

木桥分西南，涧水四边集。人家临涧好，门外水声急。青山无半里，朝爽近堪挹。村翁无一事，倚杖水边立。儿曹农事竟，茅屋饬修葺。禽鸟静不哗，深村啄馀粒。
溪南曲
作者：洪亮吉
朝代：清

溪西月不华，溪北桃无花。风光只落溪南路，和月和花筑楼住。花枝二月人二旬，楼高一层春一分。溪光已隔画桥影，柳色自斗疏阑春。岸云凝红水云白，总逊春衫好颜色。百花开处百禽鸣，楼上添衣楼下行。寻芳肯到春溪口，堤上行人学垂手。放船肯过长河湄，墙头女儿仿画眉。画眉尚避春莺见，照鬓都疑水禽羡。镜里浓云晓上头，竹中轻粉宵匀面。春幡亲制初护见，楼角三面悬玲珑。眸迎深馆迢迢绿，手展文窗扇扇红。星疏夜久愁犹立，露冷草香虫尚蛰。百饼薰笼总厌烧，启帷试放生香入。消息今年异往年，客巢新定故巢迁。愁边晓泪疑含露，望里春潮已接天。伤春曾到春台畔，笼鸟生疏茶敢唤。背客亲移北户镫，呼鬟更掩重门扇。短短疏篱漠漠尘，沿溪楼阁对墙身。缘知溪路经三折，只共波光住浃辰。可怜门左闲亭坞，三月谁为众香主。抛客年光誓不停，迷人草色寻应苦。一样扁舟去未还，五湖踪迹异三山。春来依旧花千树，梦醒空愁月一弯。
滆湖夜望
作者：洪亮吉
朝代：清
体裁：五言律诗

沿林风转急，红叶裹归僧。隐隐青山隙，迢迢露塔灯。夜云空际落，残魄望中升。十月南湖涸，鱼龙气尚烝。
满庭芳·雨窗简蒋振三昆仲
作者：洪亮吉
朝代：清
体裁：词

撇却千山，行完万水，偶来茅屋勾留。又教听雨，日日捲帘钩。毕竟谁人过访，三两客、兼杂鸣鸠。门扃响，奚奴睡熟，亲为点茶瓯。飕飕风乍急，纸窗摇动，无异扁舟。拟乘流，径去随分清游。东海波臣尚笑，曾见汝、大漠西头。祁连冢，何时筑就，埋骨此荒丘。
满江红 其一 陈其年先生填词图为伯恭学士赋
作者：洪亮吉
朝代：清
体裁：词

卅载填词，香一瓣、敬酬阳羡。可可是、家山百里，画中频见。涉笔偶描秋士影，关情别有春风面。笑青衫、五十尚沉沦，工排遣。将擪笛，先施鞯。乍展卷，仍安砚。仗卿卿压尽，等閒钗钿。别夜最怜天似水，当头吹落云成片。算个侬、风味有谁窥，梁閒燕。
满江红 其二 陈其年先生填词图为伯恭学士赋
作者：洪亮吉
朝代：清
体裁：词

试问熙朝，人物在、宋元之右。只已未，宏词一榜，尤称渊薮。前辈爱才真似命，升平乐事吾能究。趁閒来、歌板两三声，消清昼。竹垞老，梅村叟。招玉叔，携红友。且不知秦七，何论黄九。翡几暂停三寸管，新腔已落千人口。羡当年、风月最清华，谁能又。
满江红·中秋夕雨
作者：洪亮吉
朝代：清
体裁：词

穷海归来，正盻望、此年此夜。还准拟、半宵灯市，半宵水榭。三径久凭风伯扫，万钱欲向天公借。更持螯、左手右持杯，人闻暇。云骤暗，重帘罅。雷骤起，层檐下。忽萧萧瑟瑟，瓦沟如泻。移树鹊惊巢乍圮，走桥人懒妆先卸。叹街泥、滑处约良朋，称多谢。
满江红·十五夜坐雨
作者：洪亮吉
朝代：清
体裁：词

百事输人，祇嬴得、几番沉醉。又苦是、宵灯替月，秋霖成岁。说饼斋抛荒径外，采菱舟泠青溪内。倚阑干、听雨到更残，何曾睡。风转处，枝枝背。檐漏处，声声碎。只无端兜起，旧愁无柰。白玉盘埋云惨淡，黄金花买秋憔悴。擘蛮笺、题恨寄花前，花垂泪。
满江红·谭子受英雄儿女图
作者：洪亮吉
朝代：清
体裁：词

大纛高牙，问此是、谁家年少。只亘亘、倚天长剑，势将离鞘。千里偶追流电影，万金顾买倾城笑。算渠侬、二十五年前，堪同调。且缓缓，金樽倒。更草草，离愁搅。看车前努目，急思投效。儿女情怀何者是，丈夫志业谁能料。问卿卿、何日定天山，红旗报。
满江红·赠崔三瘘生
作者：洪亮吉
朝代：清
体裁：词

十八年前，相见在、谢家庭院。惊一揖、玉梅花厎，与花同颤。葛坞东西山水窟，刘纲夫妇神仙眷。便匆匆、从宦向湖头，湖冰泮。苕霅上，频开宴。荆郢路，频传箭。只悠悠七载，几曾谋面。葱岭南头时入梦，蒜山北下仍相见。叹人生、聚散总无端，空中电。
潇湘夜雨·汪秀才次玉属题夜意图时余悼亡日近与君同病爰率赋此寄意
作者：洪亮吉
朝代：清
体裁：词

悟彻前因，销磨尘劫，又来楼上孤眠。微黄灯影镜台偏，声惨惨、寺钟初动，光黯黯、帘幕斜褰。无聊境，我方匝月，君已三年。两愁相校，望夫山外，愁更堪怜。只投荒，归日病正缠绵。浑欲诉、金戈铁马，念谁禁、激管哀弦。忘情好，他时同穴，百岁镇随肩。
澄怀园九日
作者：洪亮吉
朝代：清
体裁：七言绝句

荒园秋尽景萧骚，一半松林起怒涛。是处冈峦行已遍，破除今日不登高。
澄怀园偕同人晚步
作者：洪亮吉
朝代：清
体裁：五言律诗

归鸦已入林，未碍客幽寻。风递千门响，云飘四野阴。访经萧寺冷，照水石梁深。不是逢摇落，谁知天地心。
澄怀园即事
作者：洪亮吉
朝代：清
体裁：古风

横塘万顷荷花死，莲叶莲根泣秋水。参差鸳瓦铺新霜，萤火一夕收清光。枯杨半掩窗前卧，抱叶寒蝉向空堕。湖东明月湖西来，绿窗此事开未开。
澄怀园即事十首·其一
作者：洪亮吉
朝代：清
体裁：七言绝句

读书楼上一灯红，穿破疏帘入水中。隔牖乍惊钱庶子，误疑残夜月升东。
澄怀园即事十首·其七
作者：洪亮吉
朝代：清
体裁：七言绝句

偶向花前共举觞，自惭小户逊三张。花猪肉好梅苏熟，更忆西头达侍郎。
澄怀园即事十首·其三
作者：洪亮吉
朝代：清
体裁：七言绝句

直庐遥对寺门开，分得西山一角来。载酒欲过童大理，十年重与话繁台。
澄怀园即事十首·其九
作者：洪亮吉
朝代：清
体裁：七言绝句

洗马清谈昔擅名，说经祭酒亦铿铿。阑干日午天风起，吹彻南来笑语声。
澄怀园即事十首·其二
作者：洪亮吉
朝代：清
体裁：七言绝句

雨湿溪光画不成，平堤百尺水云生。过桥时有琤琤响，学士厅前落子声。
澄怀园即事十首·其五
作者：洪亮吉
朝代：清
体裁：七言绝句

嫩凉时节雨初过，格子千行墨数螺。却笑病馀陈赞善，索书人比索逋多。
澄怀园即事十首·其八
作者：洪亮吉
朝代：清
体裁：七言绝句

破曙同看入左门，金炉宿火尚馀温。传经不愧真司业，分课皇家五代孙。
澄怀园即事十首·其六
作者：洪亮吉
朝代：清
体裁：七言绝句

屈指风光五月前，蛙声阁阁草绵绵。宫纱赐罢颁宫扇，日午传宣集后天。
澄怀园即事十首·其十
作者：洪亮吉
朝代：清
体裁：七言绝句

閒廛一亩富莓苔，正值花时借榻来。架却紫藤扶住竹，清阴仍待主人回。
澄怀园即事十首·其四
作者：洪亮吉
朝代：清
体裁：七言绝句

八分日影上阶除，风动帘纹自卷舒。携得剡溪藤十幅，成王书罢定王书。
澄怀园夜起作
作者：洪亮吉
朝代：清
体裁：古风

前宵风，昨宵雨，一花初开鹊传语。楼高榻冷夜不眠，红烛艳艳光帘前。长安道上车轮驶，只有半宵声暂止。三更向尽横门开，枕上马蹄声已来。
澄怀园夜起看月·其一
作者：洪亮吉
朝代：清
体裁：七言绝句

卷帘列宿已全收，是处天光接水流。剩得一星随一月，凭栏看到五更头。
澄怀园夜起看月·其二
作者：洪亮吉
朝代：清
体裁：七言绝句

周庐三面曲尘清，风起云生与地平。百步楼台少人影，马嘶声和客吟声。
澄怀园早起
作者：洪亮吉
朝代：清
体裁：古风

主人枕上眠方起，百种禽声入窗里。西飞残月东飞星，花香此时偏杳冥。平明略彴谁同过，一只鹭丝人一个。千门万户交春风，日影已射金铺东。
澧州城外渡涔澧诸水作
作者：洪亮吉
朝代：清
体裁：古风

澧水绿如玉，水清鱼露目。沿波惹得鹭丝忙，高下日光飞不足。红霞欲渡波拦往，一线分明接天处。涔波入澧澧入沅，欲向何处寻江湍。殊方晚稻收偏早，黄叶自零花自好。行人十里香笋蹊，踏得涔阳岸头草。
濒行诣韩城座师话别兼忆旧游即席赋呈一首
作者：洪亮吉
朝代：清
体裁：七言律诗

汪于刘李并蹉跎，岁月真随东逝波。如许少年成老辈，记曾宾坐纵狂歌。忧时早见扶鸠杖，赐第都堪设雀罗。差喜乡关驰露布，元戎新已剪幺䯢。
灵岩山重展毕尚书墓感赋
作者：洪亮吉
朝代：清
体裁：五言律诗

江左方传箭，天南伫洗兵。更驰新露布，无复旧书生。丘壑心徒恋，岩峦气未平。松杉识人意，都作怒涛声。
灵岩谒毕尚书师墓
作者：洪亮吉
朝代：清
体裁：七言律诗

奇勋久勒凌烟阁，遗爱犹留堕泪碑。公与古人争不朽，我思前事感无涯。箧中章奏千篇富，屋后峰峦百尺垂。便拟一年来一度，野花村酒奠江湄。
灵观阁春望
作者：洪亮吉
朝代：清
体裁：古风

千折泉出山，百折人上岭。寻源至亭侧，石阙方若井。禽声千百种，蛮语本难省。手掬石上流，呼童试新茗。郡斋怜窅寂，飞骑饷春饼。幽人居绝壑，搆屋恍横艇。微风振林杪，斜日逗光景。阑干飞百尺，坐处据松顶。半日衣袂香，濛濛逗花影。
灵隐山房浴
作者：洪亮吉
朝代：清
体裁：古风

云林信幽奇，古木互盘曲。到门途逼仄，忽复展地轴。嶙峋非意想，一石戴一屋。山僧穿飞廊，迅疾乃逾鹿。山房留客梦，山寺招客浴。讵止清我心，兼堪濯双足。穷冬天地闭，水尚作春绿。浴罢望始惊，危楼挂深谷。
炖煌西
作者：洪亮吉
朝代：清

炖煌西，白骨撑。日月飞不进，鬼火欲与天争青。朝行暮行不见影，鬼声西来落空井。魑魅耶，魍魉耶，丛丛细草生枯骸。枯骸欲歌人欲哭，炖煌之西且裹足。
炮台观海歌
作者：洪亮吉
朝代：清
体裁：古风

平生颇耽奇，欲出天地间。飞行忽履北阁巅，下巳无地高惟天。目光遥遥百馀里，直送青天入波底。天波合处界画明，一缕黄雾分空青。漫天重叠鱼龙色，夕照沉沉不能赤。惊雷出海声已收，似怯恶浪先回头。忽然激电来如箭，一点微茫著洋面。海中黑子人尽惊，十万烟火崇明城。更从此外寻源委，上已无天下无水。冥然孤坐阁上头，静摄耳目从天游。鹭丝窥客久不去，或者疑我同眠鸥。客行将归客不乐，自觉身心杳无托。回澜万里生远风，一笠飞从海中落。
点绛唇
作者：洪亮吉
朝代：清
体裁：词

传粉摊书，砚旁小匣先安镜。梅花同命。瘦到年时影。小别生疏，问语都愁应。更初定。为怜春病。偷向床头省。
点绛唇
作者：洪亮吉
朝代：清
体裁：词

斗草归来，一窗好梦非无据。笔床茶具。且复安排预。强自支持，鬼病终难愈。谁来觑。药炉烟畔。只有风飘絮。
点绛唇
作者：洪亮吉
朝代：清
体裁：词

花事关心，东风吹到茶蘼架。燕儿多谢。咒得春成夏。不放春归，斜日帘微亚。秋千下。游丝无赖。又向荷钱惹。
点绛唇·春病
作者：洪亮吉
朝代：清
体裁：词

隔个红窗，强将八字排来看。自怜魂断。欲把他生算。支枕应难，且复凭诗案。谁相伴。喘声低缓。亏得鹦哥唤。
点绛唇·次黄仲则韵
作者：洪亮吉
朝代：清
体裁：词

尺五荒坟，小桃一树伤心艳。寄将花片。没个人儿便。芳草多情，引他归骑，寻教遍。模糊见。月残如线，雾隐伤春面。
点绛唇·送春
作者：洪亮吉
朝代：清
体裁：词

又是春残，海棠花外游丝乱。泪珠成串。待把年光换。惜别匆匆，镇倚閒庭院。阑干畔。绿愁红怨。约略伤春券。
点绛唇·题折枝图赠友
作者：洪亮吉
朝代：清
体裁：词

远恨新愁，半春已觉难消受。海棠花瘦。鸲鹆双双咒。十二红阑，春气应全透。关心否。莺前燕后。定有人垂手。
焦山
作者：洪亮吉
朝代：清
体裁：五言律诗

山头高士垄，山下大江潮。一柱中流兀，千年古像凋。气犹淩北固，名欲并南谯。且把心香爇，鱼龙未敢骄。
焦山法界楼记梦·其一
作者：洪亮吉
朝代：清
体裁：七言绝句

法界楼前雨乍昏，半宵忽复见惊魂。梦中不畏波涛险，飞尽江关到海门。
焦山法界楼记梦·其二
作者：洪亮吉
朝代：清
体裁：七言绝句

几番推枕睡难成，索索愁闻故纸声。一语似传阳羡好，微茫或已證来生。
然犀亭怀古·其一
作者：洪亮吉
朝代：清
体裁：七言律诗

过江名士竟谁优，到死犹争第一流。倘遇可儿先拔舌，早逢英物一开眸。孤亭正对天门峙，百怪将从地府搜。却忆登坛誓师日，义旗几欲指荆州。
然犀亭怀古·其二
作者：洪亮吉
朝代：清
体裁：七言律诗

一事伤心说倚闾，求忠于孝果非虚。勤王纵使能投袂，将母何因便绝裾。休更火犀然穴鼠，也应风树泣皋鱼。留宾截发儿能报，羡杀陶家奉板舆。
牟珠洞
作者：洪亮吉
朝代：清
体裁：古风

层山天半列作屏，下有洞壑藏真经。到门口缺若建瓴，一径斜入天光青。飞空真人倚疏棂，法象奇古忘年龄。千百万态韬真形，旋螺三折步不停。石上戴石何珑玲，岩深无人杳冥冥。石腹夭矫参龙形，中陷若穴堆蜻蜓。凝脂点乳流素馨，石嫩可搯膏犹零。恍如鸿钟撞寸莛，绝巘往往扬空舲。有声无声难可聆，伟哉造物实至灵。凿出雷斧穿飞霆，另辟一洞居明星。小者如盎粗如瓶，否亦或是仙人庭。百丈高处悬飞铃，更有一曲雕云軿。马前两两排仙伶，马旁力士疑五丁。后来一人殊伶俜，侧首鬓影光荧荧。回身匿避如尹邢，千年老鹤初刷翎。绝壁万丈悬猱㹶，或如空原萃鹡鸰。或如高枝缀蜻蛉，如人狒狒似豹鼮。回毛宜乘细角羚，形奇态诡孰使令。久视方得心神宁，稍南一厓结作厅。嫩绿错杂同回汀，碎影点出疏疏萤。一门森森列万钉，五色变幼形竛竮。巨者恍若浮江萍，山南如坎北若陉。幸有巨石层层回，万古不入蛟龙腥。灵风萧萧雨濛溟，晦朔惜乏知时蓂。来游如梦出若醒，刻石欲作山前铭。我留一言神倘听，巨斧径欲镌岭嵤。一线裂处开明廷，从兹光怪不得扃，正午赤日来亭亭。
牧牛词
作者：洪亮吉
朝代：清
体裁：古风

门前黄牛老，牧儿甫襁褓。儿年四五即饲牛，牛转惜儿年过小。六七岁甫交，儿肩及牛腰。昨年上书儿八岁，儿足居然跨牛背。饲牛已了仍牧牛，牛知儿心喜出游。登陇涉水无时休，半年送儿入村塾。半岁书从牛背读，儿思阿耶牛忆犊。却鼓长鞭入牛屋，牛背下来书烂熟。
狐非狐
作者：洪亮吉
朝代：清

天门开焦梨，狗子天边来。狐非狐，貉非貉。吠声长，达河朔。青雀何嗷嗷，新巢复旧巢。旧巢鹦鹉啄，新巢饱犬腹。犬乎犬乎尔何酷，会见金鸡树头哭。
独游水西登烟雨亭久憩追悼朱学士筠江太守恂
作者：洪亮吉
朝代：清
体裁：古风

山城一水环如带，双塔影飞三里外。行人望塔路不迷，斜日已过山城西。别来江水依然绿，竹树千寻路千曲。林梢尽处立一亭，日气转赤烟光青。亭危一角惊先拆，使我伤今复怀昔。春燕巢空春草枯，凭谁更问春消息。当时逸气横九垓，桃李迎客争先开。宁知过眼若飞电，三客坐处生莓苔。卅年旧事愁难再，何况风光隔千载。龙徙空山杳莫寻，鹤归华表宁能待。芒鞋已倦蒲帆举，别意惟同夜乌语。行客多时怨水风，危亭入梦仍烟雨。
独酌谣四首
作者：洪亮吉
朝代：清

独酌谣，独酌无所好。生来菖蒲花，不解向人笑。阿三为我提壶，阿二而我行沽。风吹门开，蝴蝶自来。挥之不去，落我酒杯。一杯邀春风，一杯待明月。哜哜嘈嘈声不歇，市上人催酒钱切。独酌谣，独酌无所知。离离春心开，飘飘若游丝。山风为我披襟，百舍为我行吟。楼高三层，月不得升。燐火飞出，光明若灯。上楼钟声三，下楼鼓声四。冥冥濛濛飞雨至，蝙蝠吓人还展翅。独酌谣，独酌无所忧。天边开八地，地上列九州。三江昨饷鯸鲐，百粤复馈离支。何曾开筵，日食万钱。边令之腹，无其便便。一石亦不多，一斗亦可已。琳琳琅琅乐声起，劝客高眠洞房里。独酌谣，独酌无所待。刘伶及杜康，倏忽渺千载。北斗为我持杓，列宿为我餔糟。花开如盘，劝客尽欢。出饮世上，万人围观。牛医既可招，狗屠亦难舍。朝朝夜夜心自写，狂药醉人无死者。
独酌谣四首·其一
作者：洪亮吉
朝代：清

独酌谣，独酌无所好。生来菖蒲花，不解向人笑。阿三为我提壶，阿二而我行沽。风吹门开，蝴蝶自来。挥之不去，落我酒杯。一杯邀春风，一杯待明月。哜哜嘈嘈声不歇，市上人催酒钱切。
独酌谣四首·其三
作者：洪亮吉
朝代：清

独酌谣，独酌无所忧。天边开八地，地上列九州。三江昨饷鯸鲐，百粤复馈离支。何曾开筵，日食万钱。边令之腹，无其便便。一石亦不多，一斗亦可已。琳琳琅琅乐声起，劝客高眠洞房里。
独酌谣四首·其二
作者：洪亮吉
朝代：清

独酌谣，独酌无所知。离离春心开，飘飘若游丝。山风为我披襟，百舍为我行吟。楼高三层，月不得升。燐火飞出，光明若灯。上楼钟声三，下楼鼓声四。冥冥濛濛飞雨至，蝙蝠吓人还展翅。
独酌谣四首·其四
作者：洪亮吉
朝代：清

独酌谣，独酌无所待。刘伶及杜康，倏忽渺千载。北斗为我持杓，列宿为我餔糟。花开如盘，劝客尽欢。出饮世上，万人围观。牛医既可招，狗屠亦难舍。朝朝夜夜心自写，狂药醉人无死者。
独鹤行寄黄景仁
作者：洪亮吉
朝代：清

独鹤亦不高，如人长七尺。罗张网布不可以暗飞，悄然堕尔秋原之孤白。幽蟾光短不得长，一星当天病眼黄。鹤于此时何处翔？不随雅头青，不随鸭头碧。不随愁鸿南，不随悽燕北。汝黑汝白不可知，汝南汝北我则思。君不见羽毛如霜膝如铁，汝今虽远游，慎勿使霜毛摧、铁骨折。
献行玺
作者：洪亮吉
朝代：清

献行粮，献行玺。尚薄袁本初，何敢学成李。二十八宿缠宫门，大业无愧张耳孙。龙章九锡未八告，白帢八棺还自悼。还自悼，百六乾坤总群盗，执手传家自忠孝。
玉楼春
作者：洪亮吉
朝代：清
体裁：词

园空胆小愁无侣。锦幕时时风欲举。生憎梁燕不归来，衔得径泥何处去。三更又是潇潇雨。剩得灯光青几聚。小楼西畔窅无人，一片落花浮鬼语。
玉烛新
作者：洪亮吉
朝代：清
体裁：词

窥帘新月小。却数朵花枝，照人寒峭。新诗寄与，双环巧、故把幽期漏了。文鸳堆枕，密意取夜香薰好。又早是、玉漏星星，门前乳鸦啼晓。红笺付与殷勤，只此恨平分，几时堪缴。归期及早。重到也、不是玉箫年少。萍浮絮袅。试逗点与他知道。须记取、锦瑟年华，暗中易老。
玉珥坠金环
作者：洪亮吉
朝代：清
体裁：词

昼永窗虚，嫩寒先把花朝做。几番凝恨上重楼，楼又教人锁。长自雨筛风簸。把春阴、当成功课。沉思往事，判尽浮名，换他真个。寂寞深园，小桃也肯留人坐。细拈春梦写春愁，梦又将人躲。知道枕衾孤卧。算风光、几曾到我。年华误尽，到了今番，更教难妥。
玉簪花
作者：洪亮吉
朝代：清
体裁：五言律诗

秦关谁种玉，楚国倘亡簪。泣露冤难剖，埋蒿冷欲寻。淡宜凉月晓，閒称古墙阴。似有泠泠响，风前荅素琴。
王大令复专人约游偃师余以驿路迂回未果翊日从冈里渡河半渡风发舟几覆日晚仅得扺南岸因徒步携从子两门生至惠济桥行馆宿却寄大令一省
作者：洪亮吉
朝代：清
体裁：古风

故人一别经岁时，封书约我游偃师。把书沉吟复东走，尘土随人已三斗。津头尘暗风尚微，挂席如马从风飞。忽惊风从半空旋，长年大呼人语乱。眼看北岸离才尺，帆急欲收收不得。一风吹舟舟转轻，楼橹尽讶凌空行。萧然天末一使星，河伯已遣鲛人迎。盘涡欲下仍未下，恶浪幸从船后泻。舟人心定客始猜，欲扺岸北偏南来。耸身一跃得平地，观者居然诧神异。邻舟望我竟若仙，馀艇尚在风中颠。君不见故人此日迟高会，客卧津亭自颠沛。瓦灯一盏土桥南，且唤行童理生菜。
王大令复以雪苑消寒集属题因忆甲辰乙已间与大令同客西安毕尚书师幕府亦有此集预其会者吴舍人泰来严侍读长明贾上舍元模庄通判炘钱州倅坫朱秀才�徐布衣坚蒋县丞齐耀王文学开沃孙比部星衍凡十人今甫八年存没相间不胜怀旧之情爰作一篇跋大令集后并寄尚书师武昌
作者：洪亮吉
朝代：清
体裁：五言排律

忆昨三冬饮，谁如十客閒。严吴归地下，王贾散人间。别有神仙侣，偏沦簿尉班。朱云称久疾，孙楚亦长鳏。避债娲山侧，逃禅胥水湾。襟期总霄汉，游戏偶尘寰。醉每忘阶级，狂宁避谤讪。别来经岁月，遥隔万云山。吾子官初达，高斋客乍还。一编沿故事，百首许重删。惊坐名原振，登楼赋早娴。胜游何洒落，逸兴与跻攀。水碧围衣带，峰青斗髻鬟。呕心怜句好，握手恨缘悭。我愧持双节，行将化百蛮。凌门欣咫尺，沔水叹回环。属有同堂谊，都愁会面艰。感恩情抑抑，怀旧泪潸潸。尔日风多厉，相思月乍弯。持笺不能寐，巳恐鬓添斑。
王大令复自汴中来邀同人小集惜阴秉烛山房罗布衣聘作图纪事是日并送储明经润书南归分韵得租字
作者：洪亮吉
朝代：清
体裁：五言律诗

有客归何急，疑收阳羡租。似君来正好，还挈朗陵厨。官满趋金阙，春浓买玉壶。朝衣吾幸典，衫笠入斯图。
王官谷
作者：洪亮吉
朝代：清

蹂函秦，躏京洛，贼不敢入王官谷。诗人一例悲沧桑，司空表圣韩致光。
环峰阁
作者：洪亮吉
朝代：清
体裁：古风

云光开处穿飞骑，一岭蓼花红到地。瓜花黄蔓复上天，石屋疏疏集秋气。屏风一曲隐一床，窗扇重叠穿朝阳。芙容花生溪水死，一半游鳞镜中紫。
琴溪客馆作
作者：洪亮吉
朝代：清
体裁：古风

拉拉杂杂弹琵琶，萧萧瑟瑟开渚花。青天沉沉忽无见，残月黯黯生光华。迢迢溪水何方泻，漠漠山窗已成夜。胶胶扰扰鸡一鸣，雨点落落烟冥冥。
琴调相思引·归燕
作者：洪亮吉
朝代：清
体裁：词

一样楼台夕照昏。杳无心绪入朱门。欲飞还止，衔得旧时恩。差喜故巢同海上，好春仍得话温存。倘逢精卫，可许代招魂。
琴高溪小憩·其一
作者：洪亮吉
朝代：清
体裁：七言绝句

连山云气暗层冈，瘦仆偏怜策蹇忙。只有雨丝无日影，琴高溪上十分凉。
琴高溪小憩·其二
作者：洪亮吉
朝代：清
体裁：七言绝句

琴鱼琴笋更琴茶，似与仙人共一家。欲约麻姑过溪上，平田添种女桑花。
瓦寨
作者：洪亮吉
朝代：清
体裁：七言律诗

半程卌里走沙砾，一寨四面围松楠。雄黄出穴百虫伏，牡丹压阑群卉惭。洞形如扉日韬采，天顶若握云拖蓝。相携活火欲烹茗，却有死谷邀停骖。
瓯江阻雨夜起望江心寺作
作者：洪亮吉
朝代：清

海潮初入雨纵横，帆落东瓯九斗城。夜半题诗亦何意，荒鸡声里酹先生。
生日自述
作者：洪亮吉
朝代：清
体裁：古风

今朝柴门开，亲故忽群集。云将寿先生，共向草堂揖。我闻方猛悟，答礼恐不及。回头语山妻，治具尔须急。娇儿与孙子，礼数未娴习。宾来尽欢喜，传语竞出入。先看具杯茗，继复罗酒汁。仍愁翁欲醉，预向膝前立。长孙才毁齿，口语已捷给。私语更五年，阿翁刚六十。
由凤皇山半至胜果寺复从寺后寻石门及仙姑洞郭公泉升天梯诸胜
作者：洪亮吉
朝代：清
体裁：古风

幽人欲移筇，石石先下岭。前行三两客，一一如堕阱。峰奇非意想，欲去屡延颈。玲珑穿石罅，时漏夕阳影。飞楼当山腰，屋古极修整。升台虽百级，坐处尚如井。搜奇兴尤剧，屋后豁异境。双扉斗然落，一水过清冷。迤西峰杂遝，欲往迫短景。空处匆有梯，延缘望山顶。
由华津洞登莲花峰
作者：洪亮吉
朝代：清
体裁：古风

直石立作龛，横石卧作庙。尤奇穿石树，宛与石形肖。巉岩理斜出，阻客入深奥。弹棋形略具，伊昔谁所造。扰扰此暂停，茫茫发孤啸。阴厓落虫篆，绝壁出鸟道。抬头碍峰顶，侧足限石窍。宁知云路滑，欲下心尚掉。斋心无妄念，平地冀可到。洗眼看北山，参差入斜照。
由泾阳驿早发至望都县小憩复扺清风店
作者：洪亮吉
朝代：清
体裁：五言律诗

早发泾阳驿，兼程日未西。力疲山县马，声短戍垣鸡。淀落云千顷，秋成菜百畦。传餐吾自愧，车下有饥黎。
界亭驿南以山险肩舆增纤夫八名
作者：洪亮吉
朝代：清
体裁：古风

卅日历万山，所幸躯未损。今晨出门望，失喜忽一哂。舆丁增八个，系纤笋舆本。为言涂崎岖，藉此力勉黾。不然升陡壁，或复致狂窘。我感邮卒意，百计致安稳。回思立身处，曾未藉牵引。兹虽凭众力，失足亦能殒。途同蚁旋磨，客类牛负纼。高低既相倚，曲折若施准。天路即可通，吾心尚当忖。
留别程吏部·其一
作者：洪亮吉
朝代：清
体裁：七言绝句

茶香清后酒魂苏，更对奇峰引百壶。明日两重山外路，梦君先欲梦天都。
留别程吏部·其二
作者：洪亮吉
朝代：清
体裁：七言绝句

偶向新安踏市尘，萧然六合此閒身。炼丹池畔挥千纸，赤鲤先惊化墨鳞。
留降款
作者：洪亮吉
朝代：清

一千义军守陴哭。城中天子亦食粥。谁欤守者索都督。长安城阙生蒿莱。长安城门不肯开。车骑来，万户来。
畜鸽词
作者：洪亮吉
朝代：清
体裁：古风

老翁诛茅作一堂，东西南北皆鸽房。老翁无妻有女郎，引鸽入室还穿廊。朝来籴得新舂稻，鸽剩方令女郎饱。鸽欲出房先却扫，老翁呼鸽皆以名。好在一一能承迎，翁倦鸽亦眠无声。休嫌养鸽形神敝，与鸽居能助精气，閒上翁衣立翁臂。君不见老翁龙钟女远适，死仗鸽群为吊客。
瘦影疏香图
作者：洪亮吉
朝代：清

帘前露色垂空白，屋底镜光擦惨黑。三更窗外发古梅，瘦步行来月华直。寒雅窥人争一枝，却视人影何参差。雏颜小妹愁不知，处姊十五应相思。
癸亥元日影堂祀先感赋
作者：洪亮吉
朝代：清
体裁：七言律诗

收拾全家画里看，愁从纸上话团栾。如卿又已装成轴，只我何时定盖棺。残腊雪封梅蕊白，玉更风飏烛光寒。朝参久罢朝衣典，野老应知礼数宽。
登八卦城楼怀古
作者：洪亮吉
朝代：清

海客秋惊病眼苏，江城西上眺平芜。频年芦荻生高垒，往日旌旗入小孤。天险几曾供饮马，山形依旧绕飞乌。遗文蛇鸟谁相识，落日征人按昔图。
登别峰庵望海忽值风雨
作者：洪亮吉
朝代：清

朝曦色染沧溟绿，东望海门如半粟。沧溟突处天荡摇，顷刻已见西来潮。象山南头蒜山尾，一舸倒流还数里。风威不敌潮势狂，吹角北岸停帆樯。君不见日居万瓦鳞鳞内，眼暗头低殊不耐。此时怀抱觉暂开，足底隐隐闻惊雷。天公似把炎蒸洗，东海叱龙龙尽起。一晌江都电影来，翠屏洲上红三里。
登北楼作
作者：洪亮吉
朝代：清
体裁：五言律诗

卅载时牵梦，今辰眺览真。颓然五苍柏，都似六朝人。径有元晖月，楼无庾亮尘。更应招白也，同醉小阳春。
登山半小阁
作者：洪亮吉
朝代：清
体裁：古风

一阁瞰四山，缺处望箬岭。山坳一千户，历历若居井。白云穿入牖，晓梦尚难醒。几家晨爨早，烟缕上山顶。烟光触花气，倏忽暗朝景。独坐心转清，凭阑试新茗。
登苍雪庵小轩望安定平则诸门并见白塔
作者：洪亮吉
朝代：清
体裁：古风

松阴甫迎人，檞叶忽拒辙。士垣从东颓，了了露佛阙。旋螺方数转，足险入石穴。欹斜臻层轩，眼界始突兀。窗棂宁待启，云怒已飞出。重冈莽回环，幸有北口缺。奔流从此注，百里只一瞥。濛濛烟尽处，时逗人马迹。心空无窒碍，木叶半俱脱。谁云飞鸟迅，讵若隙驹疾。危瞻七层塔，天际白如雪。斜日下九门，丹楼亦齐突。
白云
作者：洪亮吉
朝代：清
体裁：四言诗

白云濛濛，空所依傍。天风吹之，偶落坡上。鱼吹浪蹴，忽尔孤往。空中亭亭，俨若覆盎。成阴既溥，一世咸仰。
白发诗为胡上舍唐作
作者：洪亮吉
朝代：清
体裁：古风

邻东胡生昨叫绝，白发忽然冲帽出。大呼掷帽理发末，幸喜根株惟有一。胡生胡生意若失，走马索诗兼口述。我为生语生勿怵，此事何关存与殁。古来贤圣半夭折，颜贾头中无此物。矧生饰貌有不屑，从此何妨罢梳栉。平生品与陆展别，无子未闻收侧室。钳之镊之可不必，生闻我语笑兀兀。二三子者粗有笔，为我责头须痛切。我闻生言意亦豁，一毛虽小慎勿拔。或者明朝生七八，疾呼奚僮驰急札。朋来盍簪贺白发，茅柴之筵咄嗟设。生今上坐非忝窃，燕毛之礼谁敢忽。虽然生不可不察，此物上头急作达。从兹陆行乘驴水乘筏，面垢莫除尘莫刮，卫玠弗愁人看杀。
白水河
作者：洪亮吉
朝代：清
体裁：古风

我寻白水源，涧削流殊细。西经白虹桥，河声始如沸。前行十里响不停，巨石欲裂穿惊霆。河流至此经千曲，激得飞涛欲升屋。回头屋后山俱破，却让河流隙中过。非烟非雾郁不开，此景岂是人间来。忽惊一白垂无际，高欲切天低盖地。泉声落处搆一亭，水色正压群山青。离潭一尺波如斛，衬出空潭影逾绿。蛮方三月景不妍，赖此两两悬珠帘。转愁万古帘难捲，隔得仙源愈深远。潭旁一枝花较红，照影只在空潭中。四围山色高如岸，祇觉白云颜色暗。眼中神物谁得看，会待月午波心寒。行客去不停，孤吟我偏久。泉飞两派君知否，分送行人出山走。
白秋海棠
作者：洪亮吉
朝代：清
体裁：七言绝句

墙角离离殿众芳，空濛影不上斜阳。孤花忘到色香味，一洗俗名称断肠。
白蜡坎道中
作者：洪亮吉
朝代：清
体裁：五言律诗

忽觉身无据，蓝舆下半空。冥濛万重绿，中隐夕阳红。客醉连宵雨，花残昨夜风。谁言播州恶，土脉较疏通。
白露塘道中
作者：洪亮吉
朝代：清
体裁：古风

沅陵三百里，秀止萃林木。居人读书少，见客辄瞠目。虽云枕山往，爱结水边屋。十月溪无梁，行歌赤双足。山深寒不至，荷干尚芬馥。商略出市盐，门前菜畦绿。
百升谣
作者：洪亮吉
朝代：清

清风园中菜租减，盲老公言百升反。枣枝十束弓廿张，百升反贝何寻常。老公言时老母证，官家比来亦大圣。天亡明月资秦人，中河不事椎层冰。吁嗟二妃一皇后，敕勒老公知不久。
百年冤
作者：洪亮吉
朝代：清

济南毅魄死不灰，九死上叫天关开。精诚入日日忽变，白气夹日如长围。凉风台前血一斗，百年来时绕阶走。儿今何罪生王家，乞命作奴还俯首。深宫半玦留分明，儿今已死忍独生。忍独生，还把玦，明月不来空断绝。君不见娄家血泪还缠绵，济南悲罢悲百年。
皋陶祠三十韵
作者：洪亮吉
朝代：清
体裁：五言排律

黄屋衣裳古，朱轩日月中。九共谁第一，四岳誉佥同。大泽思神降，元臣翊运隆。陈谟归至道，弼教本和衷。职亦勤虚听，心期辟圣聪。曰稽符二典，钦若佐司空。永执刑无赦，群推法至公。瘖丞初立禁，瞽瞍愿持躬。瓜削看孤立，蟊强敢内讧。两朝天屡荐，三杀帝无功。父子吁谋合，君臣精一通。神方歆石纽，禅已谢诸冯。云鸟搜官纪，山龙仰法宫。趋庭原震肃，网俗自恢洪。唐传留吁咈，羲篇续旅丰。勋将十世宥，律本累朝崇。六蓼亡何忽，萧曹创岂工。遂令常叙失，已见簿书丛。汉典频传赦，流民屡致恫。以威能克爱，惟狱始兴戎。世系差仟李，家声混伯虫。甄衰封未续，布起迹犹雄。礼乐云孙守，坟祠木德终。荒原余庙貌，古壁绘青红。揖让熊罴虎，森严松柏桐。讹方夔一足，业比舜重瞳。历殿思成续，瞻筵沐古风。居人留宿火，行客荐新■。气已殊光岳，声还振聩聋。徘徊有余叹，五百见知穷。
皋陶祠三十韵
作者：洪亮吉
朝代：清

黄屋衣裳古，朱轩日月中。九共谁第一，四岳誉佥同。大泽思神降，元臣翊运隆。陈谟归至道，弼教本和衷。职亦勤虚听，心期辟圣聪。曰稽符二典，钦若佐司空。永执刑无赦，群推法至公。瘖丞初立禁，瞽瞍愿持躬。瓜削看孤立，蟊强敢内讧。两朝天屡荐，三杀帝无功。父子吁谋合，君臣精一通。神方歆石纽，禅已谢诸冯。云鸟搜官纪，山龙仰法宫。趋庭原震肃，网俗自恢洪。唐传留吁咈，羲篇续旅丰。勋将十世宥，律本累朝崇。六蓼亡何忽，萧曹创岂工。遂令常叙失，已见簿书丛。汉典频传赦，流民屡致恫。以威能克爱，惟狱始兴戎。世系差仟李，家声混伯虫。甄衰封未续，布起迹犹雄。礼乐云孙守，坟祠木德终。荒原余庙貌，古壁绘青红。揖让熊罴虎，森严松柏桐。讹方夔一足，业比舜重瞳。历殿思成续，瞻筵沐古风。居人留宿火，行客荐新𫜑。气已殊光岳，声还振聩聋。徘徊有余叹，五百见知穷。
盆蕙盛开
作者：洪亮吉
朝代：清
体裁：古风

东南卅步回廊直，香气出门如索客。寻香觅蕊淡不分，花叶稍分浅深色。一枝亭亭凡九花，根蒂尚带山中沙。君不见离山更忆居山日，万朵奇花一钩月。
盘石塘
作者：洪亮吉
朝代：清
体裁：古风

黔中行两日，山险止梗道。东西无起讫，所苦寡阨要。行经盘石汎，石脉始森峭。奇峰破天出，赪石�若庙。排空立一径，万古不得到。中疑穴灵怪，缕缕云出窍。飞瀑复百重，谁能抉真奥。生平好奇性，失喜忽一笑。寻路欲出山，鸬鹚恍前导。
相见坡
作者：洪亮吉
朝代：清
体裁：古风

小相见坡折不休，三起三落时句留。蓝舆正对我来路，迎面不复劳回头。盘盘路向云中辨，七里来寻大相见，石古途危细如线。马头乱拨云濛濛，马上人面犹云中。东西对立峰何陡，天半惊看一招手。马头巳西人面东，隐约尚见坡竿红。飞泉拦路复冲出，人面始同坡面隔。下坡十里行转迟，纵不相见还相思。还相思，不相见。我愿天下人，皆如此坡面。东西纵复隔浮云，一日之中时隐见。或云会面数则离，此则仍复分东西。双坡近又判两县，亦若古者好友百里愁分携。乃知在远仍如迩，我念神交倘如此。
相见欢
作者：洪亮吉
朝代：清
体裁：词

黄昏独下珠帘。病恹恹。差喜眉头常苦、梦常甜。三叉渡。三生路。白云尖。惝恍长林斜月、影纤纤。
相见欢·梦中作
作者：洪亮吉
朝代：清
体裁：词

无端踏却轻鸥。共清游。梦里居然东海、向西流。云中屩，风中纛，不能收。幸喜天鸡初叫、始回头。
看墙外桃花
作者：洪亮吉
朝代：清
体裁：七言绝句

池台斜占水波东，无数繁枝压砌红。醉里似闻莺燕语，桃花颜色称春风。
看花归值急雨
作者：洪亮吉
朝代：清
体裁：古风

云头倏已昏，雨脚来亦骤。归途经略彴，四面水声凑。忘携蓑笠具，衫袖薄将透。幸兹坡险处，我仆已迎候。扶携到轩墀，早复注檐溜。楼头窗八扇，看雨敞前后。只隔山两重，空明月如昼。
眼儿媚·其一
作者：洪亮吉
朝代：清
体裁：词

杏花楼上杏花香。无语断人肠。干他甚事，莺莺燕燕，咒尽年光。依然帘幕依然镜，依旧隐斜阳。如今再要，当时人面，却费商量。
眼儿媚·其二
作者：洪亮吉
朝代：清
体裁：词

嵌心百事总难忘。閒处一端详。鲍姑纨扇，柳娘罗袜，谢姊缣囊。愁多不合住江乡，梦少也千场。笙歌元夕，莺花上已，箫鼓端阳。
眼孔大
作者：洪亮吉
朝代：清

是何胡儿眼孔大，宰相尚不足，只欲升御座。
矮子孝
作者：洪亮吉
朝代：清

矮子劝食我必饱，矮子进药病必好。君不见，母得此儿可不死，安得家家有矮子。
石壁塘道中
作者：洪亮吉
朝代：清
体裁：古风

一程六十里，昨午发蛮郡。穷乡不知途，祇觉岭奇峻。坡陀悬绝处，十退乃九进。人方惊失足，头上鸟飞迅。败叶巳隔年，因风尚成阵。舆夫行视地，石削利如刃。岐途仍百出，荒绝少人问。冥濛山涧绿，压客眉宇润。一晌花气红，山村巳知近。
石槛滩
作者：洪亮吉
朝代：清
体裁：古风

始棹发都江，江干日初起。锣声行不绝，奋迅巳百里。苍苍两边山，厓断石将圮。惊梭时一掷，险欲没潭底。石脚万窍鸣，时时出潜鲤。前行经石槛，舟子展然喜。风暖日亦晴，沿村数桃李。
石湖戈氏园访戈上舍襄复不值
作者：洪亮吉
朝代：清
体裁：五言律诗

一程趋水国，百折走岩扃。欲雪地先白，过云峰转青。怪禽摩绝壁，老鹤啄空汀。访客仍难遇，空题石上铭。
石湖访范文穆祠分赋得石字
作者：洪亮吉
朝代：清
体裁：古风

兹游日已斜，霞采叠苍赤。携兹书画舫，偿我山水癖。舟行十馀里，心境一开释。杉藤凌涧紫，鸥鹭点波白。濛濛湖一曲，落落岭千尺。非无怀古意，风捲渺无迹。危登开士阁，幽转范公宅。斯人预机轴，时事已逼窄。终焉感沧桑，渺尔念畴昔。忧时识希交，蹈海忆少伯。遭逢逮伊管，隐显并贤哲。丈夫如有志，于世匪无益。庶几不朽名，勒此厓上石。
石阡城南温泉·其一
作者：洪亮吉
朝代：清
体裁：七言绝句

石罅空濛逗烛光，访泉亭上拂衣忙。半生莫讶尘劳甚，巳试人间第七汤。
石阡城南温泉·其二
作者：洪亮吉
朝代：清
体裁：七言绝句

白石浑疑筑钓矶，流从壁隙漾依微。形神释后却危坐，蝙蝠吓人头上飞。
破冈渎夹岸皆栽桃裴明经针于此送别更约花时复游因作此赠之
作者：洪亮吉
朝代：清
体裁：七言绝句

破冈渎后乱山多，结屋欣看傍涧阿。此是碧桃花世界，不妨开日更经过。
破晓
作者：洪亮吉
朝代：清

破晓帘前望，园荒绿欲齐。春知来路阔，天觉过墙低。惊笋有时折，野莺无数啼。萋萋一坡草，踏尔过桥西。
社稷勋
作者：洪亮吉
朝代：清

炎精中烬赤帝死。祖龙西来作天子。大开明堂锡弓矢。谋臣谁，裴与王。股肱谁，荀与羊。金符玉册何琅琅。策勋第一推平阳。当时曾杀高贵乡。
神狐曲
作者：洪亮吉
朝代：清
体裁：古风

狐强神弱争一屋，狐悍操兵穴神腹。神逃荆棘不敢言，白昼狐枕神龛眠。游神诉天狐始悔，为神不终愿为鬼。君不见，重新社屋迎故神，毕竟狐尚居承尘。
神鱼曲
作者：洪亮吉
朝代：清
体裁：古风

大鱼立水长一丈，昂头看船不相让。船撑欲近鱼忽飞，白浪湿尽舟人衣。抽帆追鱼鱼不及，夜梦大鱼波外立。明朝风浪急护持，咫尺看我成龙时。
福公相康安自全蜀移节滇黔近闻巳扺威宁寄呈四首·其一
作者：洪亮吉
朝代：清
体裁：七言律诗

乌撒山川界蜀滇，远劳上相复行边。拜公邓禹年三八，凿空张骞路万千。左道更须严折石，偏炉谁敢铸浮钱。旁人莫羡头仍黑，国事辛勤巳久肩。
福公相康安自全蜀移节滇黔近闻巳扺威宁寄呈四首·其三
作者：洪亮吉
朝代：清
体裁：七言律诗

昨传使节入秦关，威望先驰压百蛮。三万里踰星宿海，八千人上贺兰山。偏裨尽注通侯籍，掌记犹分侍从班。却笑燕然地犹近，窦公容易勒铭还。
福公相康安自全蜀移节滇黔近闻巳扺威宁寄呈四首·其二
作者：洪亮吉
朝代：清
体裁：七言律诗

束发争传命世才，相门出相著风裁。何妨早日登三省，巳觉奇勋塞八垓。两度广阳看饮至，频从绝域受降回。朱轓玉节雍容甚，分野星明接上台。
福公相康安自全蜀移节滇黔近闻巳扺威宁寄呈四首·其四
作者：洪亮吉
朝代：清
体裁：七言律诗

外台何幸接班联，温语频番荷报笺。一刺记投通德里，十年久领大罗天。欣陪节钺来荒徼，敢向蓬瀛说散仙。几度自惭文思拙，欲将簪笔颂凌烟。
秋日登城南甲秀楼访鄂文端公纪功铁柱
作者：洪亮吉
朝代：清
体裁：古风

层楼设重扃，事罕与俗接。芳洲历春夏，送客偶陟躐。节序慨巳移，青林半黄叶。双桥通梵刹，三面俯城堞。摄履偶上征，褰裳畏深涉。丰功缅畴曩，往事稽故牒。销金清四野，立石表三捷。勋名既鹰扬，文史复渔猎。丹方初奠定，黄阁藉调燮。俯仰迹巳陈，苗蛮志犹慑。丛祠扉乍展，荒径露还浥。讵止揽胜心，孤怀济时业。
秋海棠
作者：洪亮吉
朝代：清
体裁：五言律诗

一种娇无那，新凉小院东。叶犹栖败蝶，根巳泣秋虫。艳色偏嗟晚，酸心孰与同。昨宵乡梦破，露冷一庭空。
秋海棠
作者：洪亮吉
朝代：清
体裁：五言律诗

何事肠俱断，倾城色尚誇。春人两行泪，秋雨一丛花。恨绕江郎笔，愁生苏小家。虫声漫鸣咽，心绪正如麻。
秋葵
作者：洪亮吉
朝代：清
体裁：五言律诗

八尺檐楹峻，枝高尚出楹。孤怀终自揭，仙掌晓来擎。似愧凌霜质，徒矜向日名。宁随鲍庄子，刖足有馀荣。
秋雨庵
作者：洪亮吉
朝代：清
体裁：古风

溪花红不然，溪水绿无语。曈曈日影中，似有萧萧雨。竹声穿户水到门，三面皆有春人坟。春人坟上梅花发，烟露濛濛栖独鹘。
种竹轩
作者：洪亮吉
朝代：清
体裁：古风

百竹绿半村，十竹绿一巷。人从巷口立，时与竹竿撞。海上螮蝀来，馀光半轩绛。
种鱼词
作者：洪亮吉
朝代：清
体裁：古风

祖遗十顷田，乃在城门边。低洼不堪耕，却引河水流溅溅。一船淤泥两船重，肥土出鱼何必种。南边菰蒲北茭葑，更洒浮萍作鱼俸。波面既养鸭，波厎复种螺。昨宵一雨通北河，队鸭更挈成群鹅。小时鱼苗怕鹅鸭，鱼大竟同鹅鸭狎，掉尾时时欲相压。卖鱼岁入得万钱，不羡邻舍耕原田。君不见原田遭荒无六谷，岂若鱼池岁常熟。
秦同年瀛观察浙江重新淮海先生祠落成索赋
作者：洪亮吉
朝代：清
体裁：七言律诗

君于淮海称初祖，我距忠宣亦末孙。各有祠堂留浙岭，互将诗笔溯渊源。廿年何愧苏持节，百首先嗤陈闭门。今日奠公吾自忝，扫厅拟更洁清尊。
积雨简赵兵备翼
作者：洪亮吉
朝代：清
体裁：古风

三月不雨当如何，内河水涸连外河。吴船寸步行不过，断港日日挑泥螺。忽然一雨即五日，怒雷声声喧不歇。人言未蛰先启蛰，一百廿日晴昼失。西邻翁，歌苦寒，束手三日书难观。东邻叟，歌苦雨，隔巷招邀期亦阻。皇天有意宽灾黎，米价不复能居奇。昨朝三十今廿五，只有菜把仍拖泥。君不见龙嘴滩舤尽走，猪婆滩停不久，衔尾粮船出京口。
移吾床
作者：洪亮吉
朝代：清

纪僧真，无所须，从官乞作士大夫。士大夫，非天子命，江家谢家听不听。欲娶须造中书堂，欲贵须近尚书床。桃笙三尺床七尺，尚书移床远俗客。
程君款我于丹丘精舍前后凡五日醉后率成二律即赠令子待诏洪溥·其一
作者：洪亮吉
朝代：清
体裁：古风

带得天都梦，来眠石室云。半庭花韵寂，一谷草香薰。李白金鱼佩，羊欣白练裙。醉中挥墨懒，且与话离群。
程君款我于丹丘精舍前后凡五日醉后率成二律即赠令子待诏洪溥·其二
作者：洪亮吉
朝代：清
体裁：古风

山云犹殢梦，山溜已惊眠。林果堆衾上，秋虫出枕边。宿酲吾尚病，纵饮客疑仙。问讯诸即好，溪茶手自煎。
立春日
作者：洪亮吉
朝代：清

频悲寒序促，那复值兹晨。人意怜迟日，吾生重早春。川原看气始，草木辨根陈。白发还多病，踟蹰强饭身。
立春日过襄阳谒羊杜二公祠有怀孙观察星衍山东
作者：洪亮吉
朝代：清
体裁：七言律诗

君为东国诸侯长，我作南方多士师。竹马共思逃塾岁，土牛又见迓春时。酬恩尚愧身无补，传世先惊鬓有丝。至竟古人能及否，薄醺閒谒二公祠。
立秋前一日偕颜大令崇矩赵舍人怀玉侵晓诣太液池观荷便访法祭酒式善遂自德胜门徒步至西直门五里长河花事甚盛并过极乐寺勺亭久憩乃返
作者：洪亮吉
朝代：清
体裁：古风

北斗未落天冥濛，骑马独入萧斋中。梦醒拉客事游览，晓日未透觚棱东。三亭二十有四面，所喜面面花香通。岂惟花色艳如锦，鱼尾亦闪明霞红。此时夜色未全散，楼阁不受骄阳烘。石阑干落一千丈，月影星影穿玲珑。斜枝面水结巢稳，鹊梦未破花香浓。荷盘承露亦殊好，珠光细碎磨镜铜。偶然兴发欲出郭，三里已至官河冲。背城人语太岑寂，绕砌百级喧鸣虫。刘家亭子足清赏，细路曲折咨老农。斜行距水不三步，仄径尚被蛛丝封。黄尘车马闹如织，闲处鸥鹭何从容。西山咫尺不容见，花挺高干遮双瞳。乍红乍白乍深色，裁出片段非人功。环桥石势斗清削，花亦旋转如长虹。池宽不放水波展，风蒲猎猎交水荭。迷行半晌始得路，历尽豕栅兼牛宫。花前吟客果下马，一一瘦步行偏工。寺门斜对御园辟，当午红气酣房栊。钗环塞户不容入，僻巷走避冲斜风。瓜花断路蓼横径，紫艳映水黄浮空。吐丝虫碧转丸黑，堆地棘刺仍丛丛。何来骤响刮客耳，别出水脉穿青松。僧房尽处避人坐，瓜果一任僧雏供。开窗望雨不能得，雷鼓隐隐声隆隆。冰盘磊落高数尺，蝇蚋半日潜无踪。良朋屡约期屡误，世事何苦填心胸。团蕉卧久仆夫促，来趁斜月归闻钟。回车顿觉有秋意，一叶正堕青梧桐。
立秋前一日法庶子式善邀诸同人至积水潭汇通寺泛舟观荷分韵得学字
作者：洪亮吉
朝代：清
体裁：古风

入门一径何硗确，山鸟迎人如鼓乐。绕垣三折到寺楼，松栎围堂密如幄。是时正值新晴后，破曙园亭色班駮。张颠窗里先挥翰，以指擘笺如可学。卷头祇写波一层，巳觉清光动榱桷。苦唫尚厌人声杂，径上高枝与商榷。何生入座先邀客，后日出游期可确。坡陀高下石百堆，坐啖冰棱与瓜瓝。新莲去菂桃芟核，客未及餐遭鸟啄。累累红果堆绿阴，不问邻家枣先扑。谁人升屋思逃酒，墙角银衫险遭捉。树头啖果人不知，风峭时时堕菱壳。碧筒杯好长三尺，荷露殊清酒偏浊。东西拇阵何喧杂，热暑欲将衣袖濯。趁閒拉客淩波去，忽有小舟无木榷。船头三四船梢两，喜得吴侬体修揱。岂惟快饮荷盘露，盘底嫩红时一搦。离离百顷生晚凉，此乐江南庶堪较。坐中谁复唫诗健，欲以持桡抵横槊。弄波东去香尤迥，指爪时惊刺菱角。潭平日落风正生，手撼前汀鹭丝觉。
竞渡灯船行
作者：洪亮吉
朝代：清
体裁：古风

灯船尚隔三条桥，宝气已复冲层霄。三桥百巷密如栉，波上历历人声嚣。须臾赤焰将桥锁，分半楼台烛光裹。林鸦林鹊惊四飞，鸦背鹊头都带火。忽然龙爪攫半空，千人万人看烛龙。桥回风势亦稍缓，龙忽正面停波中。桥南百尺波如沸，龙甲龙鳞照天地。妖狐窜水鱼登岸，光景欲从何处避。绿杨枝头阁几层，无数红袖围红灯。船灯直与阁灯接，咳吐落处云霞烝。百舟迎龙百舟送，别有百舟排不动。三更以后扺北关，一派火光飞入巷。钲声已远箫声起，袅袅声惊入云里。蜻蜓舟小琉璃暗，有客添衣出蓬底。云溪我住三十年，客梦只落云溪边。回船复向溪上过，衫影笠影人疑仙。曙光曈曈断更鼓，千万烛光收入浦。君不见何如天上两灯忙，圆月乍倾圆日吐。
端五日偶成二首即柬赵兵备·其一
作者：洪亮吉
朝代：清
体裁：古风

古人称禁烟，不闻禁竞渡。此如唐水嬉，亦若汉赐酺。一年惟数日，奔走及妇孺。书生纵忧俗，施设当有素。调剂得其中，贵在审时务。何因兴大狱，几至成党锢。甘陵判南北，此事匪细故。流传到绝域，众口尚含怒。欲救举国犴，惜哉谋已误。
端五日偶成二首即柬赵兵备·其二
作者：洪亮吉
朝代：清
体裁：古风

白云一曲溪，梦寐三十载。流观眼厎人，已苦乏同辈。今晨新雨霁，耕者释耜耒。万屐铿有声，纷然聚阛阓。榴花红似火，村女满头戴。桥左幔已张，溪光迭晴晦。沿溪尤曲折，窗牖分向背。龙舟衔尾至，画舫亦成队。俗奢原可虑，幸此丰岁再。江鱼频入馔，山果随所爱。水明楼上望，赵叟已先在。相应携蒲觞，终日与晤对。
端五日闻官兵捷音
作者：洪亮吉
朝代：清
体裁：古风

今年节候奇，元夜立春节。如何日长至，复值端午日。榴花红处排两筵，却值露布来东边。兴酣邀客共劈笺，铙吹雅乐吟连篇。官兵早破黄瓜砦，贼势愁亡榔木隘。后队仍烧兰草坪，前军巳逼花园界。固知庙算无遗策，远近花苗更输力。台筑三层号受降，诗歌六月劳还役。主将翩翩善出奇，搜牢应遣种无遗。还怜春夏行军久，倘念西南民力疲。
竹林堂
作者：洪亮吉
朝代：清

宁馨儿，父不知，渠大齇鼻何如斯。齇鼻不惧鬼，射鬼鬼杀尔。今日当屠猪，急付大官厨。猪来代尔宰天下，竹林堂空鬼亦怕。
第一村图于徵君宗林家在蒜山之麓相传即晋时孙子荆所居第一村也壬戌六月十日徵君招余过洲上信宿并命幼弟渊问业于余坐次出此图索题因作长句以赠
作者：洪亮吉
朝代：清
体裁：古风

京江西头第一村，大水细水吞柴门。柴门开处一峰立，直上棱棱百千级。水边杨柳分三层，鸟巢人屋鱼有罾。水光不动山云化，鱼鸟与人皆入画。东瞻北固南五洲，屋背更压金山头。徵君兄弟文笔优，辟屋别筑藏书楼。草堂时来第一流，十日五日能勾留。万株青竹竿，百顷香水稻，九派江流入怀抱。君不见晋人风流安可效，合署此村名有道。
筑屋
作者：洪亮吉
朝代：清
体裁：五言律诗

筑屋临官道，邮书镇日驰。水寒云去驶，天迥月来迟。剑阁初闻捷，荆门尚出师。南征诸将士，知否扺恩施。
管夫人墨竹
作者：洪亮吉
朝代：清
体裁：七言绝句

石径空濛翠欲流，琅玕影里雨初收。何缘不写王孙草，多恐人饶故国愁。
米图南铁笛歌
作者：洪亮吉
朝代：清
体裁：古风

一声迟，一声疾。云将穿，石欲裂。不知何人制顽铁，百鍊钢成三弄笛。空园初春，窅其无人。水际一曲，蛟龙欠伸。排清风，出明月。楼高高，声不绝。三更已还客兴阑，百舌软语花开颜。
紫云桥
作者：洪亮吉
朝代：清
体裁：古风

春山一片疑无骨，都作紫云扶晓日。马头随意历西南，无数楼台复飞出。沿溪一桥如一舟，桥上三面开朱楼。前旌后队何回缓，似向长虹腹中转。桥心倒插十丈馀，飞盖过处惊游鱼。君不见一山前头复如井，却喜嫩晴铺十顷。
紫峰阁石龛作
作者：洪亮吉
朝代：清

几年扪壁壁忽崩，石顶裂穴藏枯僧。穷冬移来暑复出，爱此云气时熏蒸。幽崖无风日色断，贴屋惊看蛰虫满。枯僧定后眼忽开，下视山空地轮转。
红林檎近
作者：洪亮吉
朝代：清
体裁：词

红锦香犹浅，白閒春正长。睡起懒无事，鬓花碍钗梁。春衫携来早皱，呼小婢熨沉香。屈指挑菜年光。待画艇寻芳。丽句传鹦母，名丝绣雁娘。妆楼无事，镜边更展缥缃。算伤春未敢，閒愁无据，背人私自祷海棠。
红窗听·前题
作者：洪亮吉
朝代：清
体裁：词

一院飞花空白昼。看结束、春弓閒走。堤畔盈盈堆絮厚，衬得鞋帮瘦。帘幕深深垂锦绣。阑干外、总烧金兽，昨宵霜冷。今宵风骤，屈指刚三九。
红蓼
作者：洪亮吉
朝代：清
体裁：五言律诗

秋花虽自好，未比水花妍。红紫分三径，江湖别十年。舞风疏竹外，弄影夕阳前。不听吴娘曲，从兹别梦牵。
续佛经
作者：洪亮吉
朝代：清

君不见长安天子好禅论，浮屠沙门多以万。殿陛空陈丰草诗，深宫自进伊蒲饭。又不见长安天子多武功，蜀氛西靖燕东封。一朝荧惑星失守，万劫昆明火更红。可怜德修期愈促，自谓当时邀佛福。邀佛福，三千佛经盈卧阁，万死难忏姚苌恶。
续怀人诗十二首 其一 纪尚书昀
作者：洪亮吉
朝代：清
体裁：七言律诗

子云笔札君卿舌，当代无人可并论。直阁新衔同掌院，曲台故事号专门。研心十载雠皇览，快意千篇续琐言。只我最饶知己感，下春官第枉高轩。
续怀人诗十二首 其七 唐少府轶华
作者：洪亮吉
朝代：清
体裁：七言律诗

中河桥左庙沟西，老屋三间户最低。蜡屐每思穿巷过，粉书时复到门题。卑官巳屈陶彭泽，佞佛何如孟会稽。一事至今忘未了，谢家园里有莺啼。
续怀人诗十二首 其三 家编修梧
作者：洪亮吉
朝代：清
体裁：七言律诗

机庭纶阁兼词馆，十载勤趋朵殿东。家世我惭称大阮，制科人巳比三洪。全抛旧业因廉史，合谱新词寄阿翁。两树樱桃一樽酒，风怀閒日与谁同。
续怀人诗十二首 其九 蒋少府廷耀暨令弟上舍馨
作者：洪亮吉
朝代：清
体裁：七言律诗

君增十岁称斋长，我后三人作学徒。逃塾早曾窥睥睨，背灯时欲学咿唔。楼扉敞觉书声脆，纸仿描惊字迹粗。重向讲堂寻旧事，桂花零落杏株枯。
续怀人诗十二首 其二 江布衣声
作者：洪亮吉
朝代：清
体裁：七言律诗

家傍要离尺五坟，布衣七十甫名闻。因题刺字摹秦篆，为爱尚书詈古文。生世未尝知鲍谢，学徒差喜得芭棻。阅音亭长今同调，一样嵚㟢不入群。
续怀人诗十二首 其五 方上舍正澍
作者：洪亮吉
朝代：清
体裁：七言律诗

家本新安客上元，半生知己得随园。工愁五十偏无恙，避俗三旬竟不言。手笔捷如锥脱颖，肩舆行比鹤乘轩。梅花百本扃门住，尚厌朝来鸟雀喧。
续怀人诗十二首 其八 章进士学诚
作者：洪亮吉
朝代：清
体裁：七言律诗

鼻窒居然耳复聋，头衔应署老龙钟。未妨障麓留钱癖，竟欲持刀扺舌锋。独识每钦王仲任，多容颇詈郭林宗。安昌门下三年住，一事何尝肯曲从。
续怀人诗十二首 其六 徐太守大榕暨从弟县丞书受
作者：洪亮吉
朝代：清
体裁：七言律诗

二十年前契最深，鸣珂南巷酒时斟。阿兄作吏能强项，小弟裁诗学呕心。七子才名虚拟议，一家官爵竟升沉。篝灯倘忆初逢处，只惜秦州宰木森。
续怀人诗十二首 其十 庄县丞宝书
作者：洪亮吉
朝代：清
体裁：七言律诗

梦来阿㜷竟无徵，五十惊看白发增。诗社早参三健守，书名谁似两聋丞。回车尚忆南皮饮，归艇同寻北寺灯。荒遍外家厅畔路，竹梯邪断杳难登。
续怀人诗十二首 其十一 冯户部敏昌
作者：洪亮吉
朝代：清
体裁：七言律诗

早向长安斗酒杯，之秦之楚屡追陪。一官止抵传经席，五岳都成避债台。此日最推长句好，名山曾步后尘来。青松两树花千本，顿使先生笑口开。
续怀人诗十二首 其十二 姜廉使开阳
作者：洪亮吉
朝代：清
体裁：七言律诗

忆自蛮乡入帝都，旧营池馆日荒芜。三层阁上帘虚掩，万里桥边水亦枯。搜箧雅知廉吏窘，持杯谁念酒人孤。何戡早逐西飞雁，为问先生记得无。
续怀人诗十二首 其四 管漕督干珍
作者：洪亮吉
朝代：清
体裁：七言律诗

早岁清名满石渠，东南久巳驻轺车。数程不异官乡郡，十省今看领国储。严檄早清飞挽路，閒心时复故人书。堂开依旧尘凝坐，为有耽吟习未除。
续竞渡词十首·其一
作者：洪亮吉
朝代：清
体裁：七言绝句

红板平桥次第呙，未昏灯火塞城河。风光暗觉年来换，画舫珠帘卜夜多。
续竞渡词十首·其七
作者：洪亮吉
朝代：清
体裁：七言绝句

水中彩鹢岸云车，钲鼓声喧杂晚笳。同向赤乌桥外过，霓旌红闪半天霞。
续竞渡词十首·其三
作者：洪亮吉
朝代：清
体裁：七言绝句

鸣钲日午说传餐，乡味偏惊水陆全。抛却万钱邀七客，将军原合住楼船。
续竞渡词十首·其九
作者：洪亮吉
朝代：清
体裁：七言绝句

两边帘幕不须遮，日日轻桡泛水涯。笑煞隔河诸女伴，钗钿质尽不归家。
续竞渡词十首·其二
作者：洪亮吉
朝代：清
体裁：七言绝句

缓云阁接瓯香馆，一带红栏间碧栏。正值白云溪水涨，龙舟南北打招宽。
续竞渡词十首·其五
作者：洪亮吉
朝代：清
体裁：七言绝句

郭东千尺水云宽，老白龙来尽改观。更向榜头题御览，天津城北昔迎銮。
续竞渡词十首·其八
作者：洪亮吉
朝代：清
体裁：七言绝句

百尺浓云水上开，嫩晴先已过黄霉。白须社长从头说，二十年中第一回。
续竞渡词十首·其六
作者：洪亮吉
朝代：清
体裁：七言绝句

五色牙旗按五方，东西北庙爇真香。更穿白马司徒港，去谒金龙四大王。
续竞渡词十首·其十
作者：洪亮吉
朝代：清
体裁：七言绝句

云蓑雨笠剩閒身，梦后楼台怆客神。依旧琐窗飞燕剪，就中偏少赌茶人。
续竞渡词十首·其四
作者：洪亮吉
朝代：清
体裁：七言绝句

无舟可买上蓝舆，祇觉今年兴有馀。画舫塞河人塞岸，更无隙地著禽鱼。
续竞渡词十首赵兵备以地理数事见访因走笔奉答猥蒙长篇奖假并目为行袐书因率成四截句酬之即戏效其体·其一
作者：洪亮吉
朝代：清
体裁：七言绝句

百篇君有连城璧，万卷吾无纪事珠。一赋十年如制就，愿同逵载注三都。
缥缈岭纳凉
作者：洪亮吉
朝代：清

云门古松三十七，三十六株鳞尽裂。一松蟠蟠径离石，势欲上天犹去尺。白云移松巅，巨石忽欲走。岩风吹征衣，上险切星斗。石镜露落，山泉微光。暝色入树，松花初黄。人间残暑不至此，鹤氅乍著宜新凉。云光深，霞色浅，倒影空濛众山显。枕泉半日不饮泉，饱向松梢餐露眼。
罗敷媚·其一
作者：洪亮吉
朝代：清
体裁：词

年来情事谁能识，神也瞒他。佛也瞒他。小婢依微道着些。无端两地难牵合，心在谁家。身在谁家。梦里时愁去路赊。
罗敷媚·其二
作者：洪亮吉
朝代：清
体裁：词

秋千架下分头走，姊住东溪。妹住西溪。只望秋千影不迷。更阑重到秋千下，月也低迷。露也低迷。画索斜抛乌夜啼。
羊场塘西见海棠
作者：洪亮吉
朝代：清
体裁：七言绝句

三月风光疑有恨，十分颜色巳无香。林昏露薄谁人看，留得松阴护曲廊。
羊忙塘
作者：洪亮吉
朝代：清
体裁：古风

行径羊忙塘，奇石破空下。压云排万仞，时裂一尺罅。飞泉头上出，光景相激射。棱棱峰断处，欲往少凭藉。马首卷北风，孤桃向空谢。杉林转蒙密，间亦露台榭。颇念北山人，幽栖若长夜。
羊杜祠
作者：洪亮吉
朝代：清
体裁：七言律诗

拍手儿童送远行，荒祠重到转欹倾。金环倘识生前事，石碣谁争死后名。偶尔折肱成素志，居然垂瘿戮遗氓。何如祇学山公饮，日日高阳未解酲。
羊流店望岱
作者：洪亮吉
朝代：清
体裁：古风

精诚与山通，百里觉迅速。夜半岱顶云，飞来冒车屋。冥濛云皱处，顾视炫心目。月出斗柄东，森然众山绿。青松一千丈，霞采时断续。想有飞仙人，排空走如鹿。
翁头塘道中·其一
作者：洪亮吉
朝代：清
体裁：七言绝句

半岭�云积不开，空山秋尽恍闻雷。怪他百道山泉合，却诧蓝舆飞渡来。
翁头塘道中·其二
作者：洪亮吉
朝代：清
体裁：七言绝句

翁头塘北路尤赊，屋脊横看一径斜。谁向闲门访秋色，夫容开遍野人家。
翠屏洲
作者：洪亮吉
朝代：清
体裁：古风

秋声塞港口，风急船不过。江芦明百顷，一叟截江卧。游鳞逐惊蛇，居然上舟柁。
翠屏洲访王秀才豫
作者：洪亮吉
朝代：清
体裁：古风

此洲楼阁何参差，五十年前尽江水。广陵城低波浪阔，藉此居然障东海。围洲三面烟水空，正与北固成屏风。更残日出东海东，照见一角楼窗红。
翠微禅院
作者：洪亮吉
朝代：清
体裁：古风

东山白云起，欲与西山接。宁知飞鸟路，亦向浮云贴。苍苍几重冈，一寺出山胁。登楼半无见，蔽此松柏叶。轩窗何玲珑，橘柚贮重叠。回廊斜北启，庶足展眉睫。穿牖出一灯，枯僧理经笈。
耿先生
作者：洪亮吉
朝代：清

前朝天子方服丹，后宫太后飞入山。飞入山，从道士。如何耿先生，亦复善生子。君不见，长身玉貌殊可怜，卖药市上求青钱。
胡上舍唐属题梦李昌谷图即戏效昌谷体
作者：洪亮吉
朝代：清
体裁：古风

古锦裁作囊，时呕心中血。古锦裁作被，时萦梦中结。江南仙客梦陇西，魂气上觉南山低。左耳黄河声，右耳泻沧海。尘飞接黄云，如钩月沉采。阑干十二行不前，转眼巳及三千年。玉京路向瑶池直，金虎玉龙拦不得。却怪仙人酒面红，映天天作桃花色。清虚帝所宅，何有白玉楼。一语道破天应愁。天公愁，山鬼笑。神鸡乱嚼星斗完，飞上烛龙头上叫。梦中授受诗百篇，只借东壁为长笺。从兹投溷诗，仍须出人间。来何翩翩去何遽，出户有光团若絮，长爪纤纤破天去。
胪传日马上口占寄毕尚书师湖北
作者：洪亮吉
朝代：清
体裁：七言律诗

五年为客曲江头，屡向慈恩寺里游。曾解绿衫陪广宴，爱拈红杏上高楼。看花未必输前度，擢第偏教逊一筹。好缴公门旧衣钵，至今惭愧说袁州。
脚杖痕
作者：洪亮吉
朝代：清

欲从君，君不可从。陛下为不孝，孝伯为不忠。欲为身，身不可避。堂上有老母，地下有武帝。天昏昏，谁与伸。嗟嗟陛下，勿扪脚杖痕。
腊八日破晓过锡山作
作者：洪亮吉
朝代：清
体裁：五言律诗

山雨接天白，破寒溪上来。北风吹别袂，南酒劝衔杯。宿鸟依林颤，惊鱼蹴浪回。呼僮泛膏粥，聊赏胆瓶梅。
腊月二十九日澹香斜月西堂告成招陆秀才继辂等及儿子祭诗·其一
作者：洪亮吉
朝代：清
体裁：七言绝句

年除百事费支持，检点閒情付酒卮。却约比邻三陆到，扫厅同与祭新诗。
腊月二十九日澹香斜月西堂告成招陆秀才继辂等及儿子祭诗·其二
作者：洪亮吉
朝代：清
体裁：七言绝句

瓣香同奉此清才，百样春醪百种杯。要与先生洗寒瘦，迎神歌里报花开。
腊月十九日卷施阁邀同人为宋苏文忠公生日设祀作
作者：洪亮吉
朝代：清
体裁：古风

东坡谪南海，我谪西海头。东坡更三岁，尚未离儋州。我顷荷戈来，仅止三月留。我归正值黄流涨，海外奇花未全放。天山六月汗不流，冰雪千层万层障。朅来半载荒江沚，一念感恩先欲死。江田时陆复时沉，自叹浮生亦如此。年残百事如猬毛，岁未全稔民仍劳。忆公更忆初度日，置酒远复邀朋曹。初阳离离开竹屋，黄白种梅香乍馥。远行万里今甫归，濯足卷施一隅谷。君不见坐中七客鬓皆斑，难得人閒岁亦閒。同献樽前一杯酒，祝公生日我生还。
腊月十九日消寒第八集王司马周南招宋学博保暨令弟理问斗南文学简可陪游独鹤山庄看梅归饮修竹精舍即席赋赠分韵得庄字
作者：洪亮吉
朝代：清
体裁：七言律诗

三十年来事渺茫，坞中藤蔓屋头桑。何期句曲群仙会，重醉先生独鹤庄。天上黄人曾捧日，月边青女自飞霜。迟眠缓步消馀酒，嗅尽寒梅树树香。
自三堡至头堡一路见割者不绝多回部所种
作者：洪亮吉
朝代：清
体裁：古风

三堡至头堡，亩亩麦新刈。咸携菠笨车，往返数难记。“缠头”何辛勤，风雨所不避。全家拿筐盛，儿女在旁戏。一岁只一收，仓箱已云备。今看戈壁外，活壤庶无弃。
自三堡至头堡一路见割者不绝多回部所种
作者：洪亮吉
朝代：清

三堡至头堡，亩亩麦新刈。咸携菠笨车，往返数难记。……“缠头”何辛勤，风雨所不避。全家拿筐盛，儿女在旁戏。一岁只一收，仓箱已云备。……今看戈壁外，活壤庶无弃。
自丽阳至石桥驿道中作
作者：洪亮吉
朝代：清
体裁：古风

移居欲避千章木，山鸟山人齐出谷。高低一月共苦辛，高处结巢低盖屋。客行望谷如可游，前欲涉水愁无舟。茅斋了了见烟火，笑语自共溪声流。背冈北去行难速，懒向溪东石桥宿。三更入门甫卸装，频起开户看山光。寺钟初鸣鹊声起，月堕长林三十里。
自保甸塘望盘江对岸诸山半日行尚未到感而有作
作者：洪亮吉
朝代：清
体裁：七言绝句

半程谁识路途修，百折岩坳尚未休。只有鸟飞偏径直，往来曾不碍云头。
自元符宫上大茅峰憩晓霞阁
作者：洪亮吉
朝代：清

申旦不复眠，视此崖上月。初阳尚未升，了了见仙阙。冥濛松树外，复见一星没。楼北客尚眠，楼西窗已豁。蓝舆顾不至，久待意郁勃。二里抵一泉，流清鉴毛发。延回积千转，磊磊出山骨。原野何郁迂，阴云气飘忽。层楼自孤迥，毁壁尚高揭。原田间山麓，百复不居一。岁歉民气怒，山行寡完褐。犁锄复群聚，草树经㔉掘。野雉不敢飞，穷搜入狐窟。疲踪愿登阁，幽想已入樾。曾言富仙酿，斟酌苦易竭。亦感生计微，年荒未收秫。
自六月朔日移至莲台避暑闻儿子饴孙疾尚未愈书示一首
作者：洪亮吉
朝代：清
体裁：七言绝句

经旬鲁未涉南台，药裹频从禁满开。却笑儿曹未耽读，燕㽿才去雁㽿来。
自励
作者：洪亮吉
朝代：清

宁作不才木，不愿为桔槔。桔槔亦何辜，頫仰随汝曹。杈丫适当时，旋转如风涛。高原多低枝，感汝汲引劳。一朝时雨行，弃置眠蓬蒿。宁作无知禽，不愿为反舌。众鸟皆啁啾，反舌声不出。岂系果无声，无乃事容悦。依依檐宇下，饮啄安且吉。何忍视蜀鹃，啼完口流血。
自励·其一
作者：洪亮吉
朝代：清

宁作不才木，不愿为桔槔。桔槔亦何辜，頫仰随汝曹。杈丫适当时，旋转如风涛。高原多低枝，感汝汲引劳。一朝时雨行，弃置眠蓬蒿。
自励·其一
作者：洪亮吉
朝代：清
体裁：古风

宁作不才木，不愿为桔槔。桔槔亦何辜，頫仰随汝曹。杈枒适当时，旋转如风涛。高原多低枝，感汝汲引劳。一朝时雨行，弃置眠蓬蒿。
自励·其二
作者：洪亮吉
朝代：清

宁作无知禽，不愿为反舌。众鸟皆啁啾，反舌声不出。岂系果无声，无乃事容悦。依依檐宇下，饮啄安且吉。何忍视蜀鹃，啼完口流血。
自励·其二
作者：洪亮吉
朝代：清
体裁：古风

宁作无知禽，不愿为反舌。众鸟皆啁啾，反舌声不出。岂繄果无声，无乃事容悦。依依檐宇下，饮啄安且吉。何忍视蜀鹃，啼完口流血。
自十五六日雨至此十馀日不止春事将阑感而有作·其一
作者：洪亮吉
朝代：清
体裁：五言律诗

只惜花千片，都随雨脚飞。此时孤客梦，楼上一灯微。夜久频牵幔，春寒孰寄衣。惟应入帘燕，话旧尚依依。
自十五六日雨至此十馀日不止春事将阑感而有作·其二
作者：洪亮吉
朝代：清
体裁：五言律诗

众响居然寂，天风静扫关。残春怀远道，斜月逗前山。影逐孤云上，魂随独鹘还。邻翁纵相约，花事恐阑珊。
自南笼至新城道中病酒
作者：洪亮吉
朝代：清
体裁：七言律诗

一程才了日平西，远近冈峦望欲迷。渴马纵蹄寻野水，閒禽展翅曝山泥。节临长至犹馀燠，天入南荒渐觉低。惭愧故人知病酒，满篮黄橘早封题。
自句容至江宁半道欲游青龙山未果
作者：洪亮吉
朝代：清

鸣鸡声未断，一路续山禽。古寺出层碧，当门转午阴。霜林鞭影瘦，石凳烧痕侵。客饭匆匆去，幽栖未及寻。
自吴松江抵上海与友人夜话
作者：洪亮吉
朝代：清
体裁：五言律诗

吴淞江上路，乘月去迢迢。海气全疑雨，天风不捲潮。梦馀频怅望，云外偶招邀。及此烧红烛，层楼已半宵。
自吴江归取道宜兴舟次值同年邢大令㴻话旧即席赋赠
作者：洪亮吉
朝代：清
体裁：古风

前年西子湖，同访孤山鹤。今年鼓归棹，值子鸥波阁。我行万里归两年，君官一县还未迁。即今大吏举尤异，鞍马结束行朝天。官舟初停我亦泊，意外值君殊错咢。山阴踏雪访安道，西陵遇风献康乐。分张久已慨班尹，同泛近看追李郭。君才转以繁剧进，我境苦从忧患缚。吟诗不已复著书，万卷总为秦风储。精心复缉宋会要，俗吏百辈谁得如。迩来述作殊难说，往往著书成顷刻。惟君毕力究经史，馀事犹能及金石。家山忆在古陇西，近闻尚未歇鼓鼙。秦川之中血没腕，白日已有妖禽啼。怪君语及颜色惨，日日心驰到关陕。飞书走檄君最惯，杀贼持刀我尤敢。濒行索我舆地编，我今学业荒可怜。投荒来去绝吟咏，即有亦不如年前。昨来历遍甘凉肃，荒翳从谁借书读。河西子弟多才俊，健笔尚须资卷轴。君驼万卷归秦阶，可作陇右藏书家。开门看山闭门读，课子暇日还咿哑。妖氛销尽山容爽，陇底平平亦如掌。秦中山川我神往，挈杖来游异时傥。
自哈密至苦水铺作
作者：洪亮吉
朝代：清

两车一马装亦华，后乘满载敦煌瓜。一旬戈壁苦无食，幸与瓜时适相值。日昨长流河，今日苦水泉。不复置茗椀，惟应进瓜盘。两旬遥遥入关口，纵剩数瓜当亦朽，即以车藏酒泉酒。
自哈密至苦水铺作
作者：洪亮吉
朝代：清
体裁：古风

两车一马装亦华，后乘满载敦煌瓜。一旬戈壁苦无食，幸与瓜时适相值。日昨长流河，今日苦水泉。不复置茗碗，惟应进瓜盘。两旬遥遥入关口，纵剩数瓜当亦朽，即以车藏酒泉酒。
自城北登虞山日晚始抵城西
作者：洪亮吉
朝代：清

我从城北来城西，正中日影已渐低。琴川七道响如箭，日月湖好分东西。言游虞仲两高卧，冢柏高与浮云齐。何应尚父亦来此，世去已远愁无稽。东旺里接太伯冢，一县已判东西姬。澹台南游亦曾到，吾道东亦嗟宣尼。奔车我已愧伯夷，抚剑切莫谈要离。千年遗事若转瞬，海色黯惨山低迷。人行深竹苦寥寂，怪鹊飞上山坡啼。
自塘头舟行至思南府城外
作者：洪亮吉
朝代：清
体裁：古风

青山至塘头，南北忽中断。惊流适有几叶舟，一半舟行半登岸。帆影欲入地，马嘶惊上天。高高下下行不歇，马力反后帆居前。双江合处波流拓，急溜平添水千斛。高低橘柚合一村，五色石中鱼比目。风帆北转飘雨丝，马上戴笠知多时。舵楼半晌酣清梦，马背人愁湿衣重。江流曲处城郭开，岸上一骑惊先来。船头吹笳船尾鼓，湿雾惊开日刚午。
自安姑扺安南道中
作者：洪亮吉
朝代：清
体裁：七言律诗

界首塘东路复弯，情怀真耐雨阑珊。无鱼偶作经旬客，多虎全荒一县山。捲地黑风迷鬼箐，排天红叶出禅关。安南令尹惊相讯，走马来偏走马还。
自嵊县至天台山行杂诗
作者：洪亮吉
朝代：清

枫生北山上，叶落入西岭。伤此东南风，愁看去来影。萧条暮天气，凄瑟绝人境。露草黄一坛，土花红半井。伤禽既相戒，厩马行复警。寥廓天地心，穷秋一深省。夜吟方倚树，晓梦已入竹。风铃散疏声，悬灯照凄绿。颇欣谢尘事，息仰在深谷。迹感铩羽禽，狂惊失群鹿。穷乡此留滞，乐岁苦踯躅。岂念怀与安，徒成歌复哭。青溪多道士，华栋祀仙人。绿屩封君达，酡颜贺季真。林腰束云岫，谷口入风尘。川绿疑成雨，岩红忽觉春。开窗怪禽集，系槛野猿驯。无由乞灵药，终此驻闲身。山禽呼水禽，栖息多在户。夏虫语秋虫，寒久何忽暑。川原既相间，凉燠各有主。车马喧寂中，劳劳自尔汝。征衣冒荆棘，客饭杂尘土。曰发斑竹山，言寻白蘋浦。
自嵊县至天台山行杂诗·其一
作者：洪亮吉
朝代：清

枫生北山上，叶落入西岭。伤此东南风，愁看去来影。萧条暮天气，凄瑟绝人境。露草黄一坛，土花红半井。伤禽既相戒，厩马行复警。寥廓天地心，穷秋一深省。
自嵊县至天台山行杂诗·其三
作者：洪亮吉
朝代：清

青溪多道士，华栋祀仙人。绿屩封君达，酡颜贺季真。林腰束云岫，谷口入风尘。川绿疑成雨，岩红忽觉春。开窗怪禽集，系槛野猿驯。无由乞灵药，终此驻闲身。
自嵊县至天台山行杂诗·其二
作者：洪亮吉
朝代：清

夜吟方倚树，晓梦已入竹。风铃散疏声，悬灯照凄绿。颇欣谢尘事，息仰在深谷。迹感铩羽禽，狂惊失群鹿。穷乡此留滞，乐岁苦踯躅。岂念怀与安，徒成歌复哭。
自嵊县至天台山行杂诗·其四
作者：洪亮吉
朝代：清

山禽呼水禽，栖息多在户。夏虫语秋虫，寒久何忽暑。川原既相间，凉燠各有主。车马喧寂中，劳劳自尔汝。征衣冒荆棘，客饭杂尘土。曰发斑竹山，言寻白蘋浦。
自平贯塘至白岩汎道中·其一
作者：洪亮吉
朝代：清
体裁：七言绝句

午馀都枕白云眠，两两飞泉出灶边。肯向淮南乞灵药，本来鸡犬只居天。
自平贯塘至白岩汎道中·其三
作者：洪亮吉
朝代：清
体裁：七言绝句

濛濛丝雨日千回，夕照光中雾半开。怪底树头山鹊噪，却惊天上笋舆来。
自平贯塘至白岩汎道中·其二
作者：洪亮吉
朝代：清
体裁：七言绝句

马头浓绿间深红，半日全行复嶂中。百转千回抱村坞，江南无此好屏风。
自平贯塘至白岩汎道中·其四
作者：洪亮吉
朝代：清
体裁：七言绝句

秋来风味足山家，深浅园林百种花。先有入楼红杮子，饱尝聊可当溪茶。
自庙首至石柱山久憩
作者：洪亮吉
朝代：清
体裁：古风

二石绝不黏，高下及三丈。淩晨北风峭，积势欲颠荡。将颓仍不下，突兀出意想。奇峰觌千百，此石仅能两。行人经胁下，险绝不获仰。无心云亦慑，出谷径皆枉。孤盘千级磴，竟少一寸壤。艰危历方尽，烟水忽骀宕。贪看游屐过，楼阁几家敞。夹岸红蓼花，沿途足心赏。
自御园回半道游五塔寺寺中有古树二株出檐几数十丈花开覆屋寺僧曰银杏也为赋一律
作者：洪亮吉
朝代：清
体裁：七言律诗

五塔寺边双树奇，马行迂道款禅扉。高枝似向云中出，落蕊犹能天半飞。清磬几声催夕照，疏香十里点朝衣。邻斋东去春如海，较尔浓阴覆院稀。
自慧聚寺北行历化阳朝阳观音诸洞晚上极乐峰作
作者：洪亮吉
朝代：清

峰形南北殊凹凸，入地上天皆一日。潜行五里不见天，蜡炬光远空浮烟。莓苔森森绿疑梦，蝙蝠手扪皆不动。一风冲出微带腥，足底万窍声俱鸣。好奇径欲穷颠末，行僮失声炬将灭。四人急转我后来，风黑恍有千人追。是时屈指当交酉，出洞见天天尚昼。饮泉百盏神始清，坐调鼻息方远行。树巅斜行途转窄，鸦点扑人如雨黑。东行一洞势较低，一洞复出清泉西。斜阳沈沈岭头落，客意极疲龛极乐。下方已黑天顶青，侧帽恐碍当头星。
自慧聚寺北行历化阳朝阳观音诸洞晚上极乐峰作
作者：洪亮吉
朝代：清
体裁：古风

峰形南北殊凹凸，入地上天皆一日。潜行五里不见天，蜡炬光远空浮烟。莓苔森森绿疑梦，蝙蝠手扪皆不动。一风冲出微带腥，足底万窍声俱鸣。好奇径欲穷颠末，行僮失声炬将灭。四人急转我后来，风黑恍有千人追。是时屈指当交酉，出洞见天天尚昼。饮泉百盏神始清，坐调鼻息方远行。树巅斜行途转窄，鸦点扑人如雨黑。东行一洞势较低，一洞复出清泉西。斜阳沉沉岭头落，客意极疲龛极乐。下方巳黑天顶青，侧帽恐碍当头星。
自新塘至伍浦溪行杂诗
作者：洪亮吉
朝代：清

溪水绿已穷，岩扃忽重闭。日华与山翠，层叠川上腻。前村爨烟好，穿此石林细。一径山雨来，寥寥入秋气。瓜花黄无端，被此一川绿。晨凉把竿好，闲坐此溪曲。人家隔坡水，路暗通石谷。日午携榼来，人声出山腹。两村本一村，中有云水界。溪流经数折，南北已分派。连宵风色紧，目送去帆快。人定波有声，神鱼望星拜。陆行富桑麻，水行富菱芡。惟兹云水乡，不虞年岁俭。门前临水路，鹅鸭数堪点。屈指白露交，秋禾又将敛。
自新塘至伍浦溪行杂诗·其一
作者：洪亮吉
朝代：清

溪水绿已穷，岩扃忽重闭。日华与山翠，层叠川上腻。前村爨烟好，穿此石林细。一径山雨来，寥寥入秋气。
自新塘至伍浦溪行杂诗·其三
作者：洪亮吉
朝代：清

两村本一村，中有云水界。溪流经数折，南北已分派。连宵风色紧，目送去帆快。人定波有声，神鱼望星拜。
自新塘至伍浦溪行杂诗·其二
作者：洪亮吉
朝代：清

瓜花黄无端，被此一川绿。晨凉把竿好，闲坐此溪曲。人家隔坡水，路暗通石谷。日午携榼来，人声出山腹。
自新塘至伍浦溪行杂诗·其四
作者：洪亮吉
朝代：清

陆行富桑麻，水行富菱芡。惟兹云水乡，不虞年岁俭。门前临水路，鹅鸭数堪点。屈指白露交，秋禾又将敛。
自新铺至永宁·其一
作者：洪亮吉
朝代：清
体裁：七言绝句

马上尤愁扑面风，坡陀百折误西东。初晴也识朝阳淡，添得千堆野火红。
自新铺至永宁·其二
作者：洪亮吉
朝代：清
体裁：七言绝句

山南山北路嶙峋，只隔芦花便绝尘。削壁四围溪半折，野鹰盘处定无人。
自无锡放舟至梅里谒泰伯祠
作者：洪亮吉
朝代：清
体裁：古风

山城距山乡，卅里挂帆往。土风何清淳，耕钓尚相让。崇冈经数折，土殿亦轩敞。东西无杂木，列柏振清响。咫尺尧峰山，尧时日初上。
自春及夏淫雨连绵仓池荷花十减六七感赋一篇近柬冯侍郎光熊张兵备继辛铜仁尼堪巴图鲁臬使思州并寄姜兵备开阳甘肃
作者：洪亮吉
朝代：清
体裁：古风

前年筑台面池水，昨岁花放池台前。朋来唤我作花主，日日楼上开宾筵。今年霖雨无停刻，水绿冲台台欲缺。三层阁上无一人，花亦悄然如惜别。征东军容盛如火，忆昨出城来别我。残荷隔岁尚数茎，腊雪初看出梅朵。城头一别经廿旬，转眼巳值看花辰。岂徒花色减畴昔，把酒苦忆花前人。几年愧作单车使，不获荷戈先战士。昨日军符又发兵，僰童捲甲东行驶。此时花发不欲看，月里閒却红阑干。巳凉天气才几日，一任风雨摇无端。转思万里桥边水，多半楼台雨中毁。两地看花无一人，寥寥壁上诗笺在。藏春坞北偶傍偟，风急犹闻递远香。莫更城东招小史，左官先巳扺伊凉。何时一辈重相聚，笑折花枝赋长句。屈指平苗露布来，主人亦欲辞花去。
自柏乡至磁州道中杂诗·其一
作者：洪亮吉
朝代：清
体裁：古风

一日行两驿，所苦乏昏晓。十日历数州，尤愁值僵殍。眼中过百井，生计殊草草。闾邑虽尚盈，欢颜抑何少。日斜杨柳外，一一闭门早。驿亭依北郭，路断垣亦倒。吏辞供亿困，悯此山县小。僮仆有人心，宵餐不能饱。
自柏乡至磁州道中杂诗·其三
作者：洪亮吉
朝代：清
体裁：古风

十里一驿楼，三里一堡房。涂皆列五轨，杨柳疏成行。持较江以南，地力殊太荒。行者色苦饥，居者无馀粮。冈原何高低，土脉郁不扬。洺水既巳微，滏流庶汤汤。欲著水利书，俾引清浊漳。越俎倘代谋，何人宦兹方。
自柏乡至磁州道中杂诗·其二
作者：洪亮吉
朝代：清
体裁：古风

昨日驰县东，今日驰县西。屈指两月中，万里积四蹄。我愿骑马人，惜此马力疲。渴引就水源，行无使长饥。此宁欲市恩，体物或庶几。厩吏惨不仁，鞭挞讵有期。我诗写驿亭，墨淡字亦欹。用以警牧民，危言匪无稽。
自柏乡至磁州道中杂诗·其四
作者：洪亮吉
朝代：清
体裁：古风

北风连晨来，节候巳冬月。荒荒野烧红，补此炊烟缺。人家林木外，气象何凛冽。饥来聊饮水，乾糗苦时绝。诚知年岁歉，生理亦殊拙。道逢驼背叟，引与话清切。辛苦无他言，惟祈一冬雪。
自永宁州署发至北口塘值雨
作者：洪亮吉
朝代：清
体裁：五言律诗

百折途如绠，千林昼若昏。岭藏初祖塔，苗别仲家屯。竹瘦欲穿石，云奇竟塞门。随车谣巳愧，偶值雨翻盆。
自河南入关所经皆秦汉旧迹车中无事因仿香山新乐府体率成十章 其一 荥阳城
作者：洪亮吉
朝代：清

荥阳城，高百尺，因阜筑城如铁色。汉王夜出城西门，荥阳以东属楚人。惜哉一鹿抵死争，食肉不足思分羹。当时若翁幸不烹，乃火纪信燔周生。嗟嗟两烈士，殉主亦殉名。我行天下历州七，奇险无若荥阳城。君不见，荥阳城，值太平；排百雉，无一兵。司关午卧门掩扇，百战古城今下县。
自河南入关所经皆秦汉旧迹车中无事因仿香山新乐府体率成十章 其三 贾谊墓
作者：洪亮吉
朝代：清

西京执戟郎，绿鬓忽已皓。太宗爱老臣乃少，武皇爱少臣复老。坐令人惜贾洛阳，怀奇亦不值武皇。灌婴周勃哙伍耳，是老秃翁何足详。长沙西来对宣室，汉皇才高殊自失。固知尚鬼由楚人，因从楚来询鬼神。鬼神之言亦陈戒，汉廷惟生识成败。君不见，微吟贾生赋，车过洛阳界，坟荒无人碑已坏。纷纷何况里中儿，我亦少年先下拜。
自河南入关所经皆秦汉旧迹车中无事因仿香山新乐府体率成十章 其四 二崤山
作者：洪亮吉
朝代：清

逼仄复逼仄，西经二崤山。山溜冲作道，巨石横为关。关门前，黑如许，西飘秦风东晋雨。南陵北陵事迹陈，遑识夏后兼周文。止忆晋五帅，秦三臣，为晋胜，为秦奔。晋人虽墨衰，秦人亦素服。向师茫茫恸秦穆，老臣此时无泪哭。出山一里路渐平，巨石夹道愁纵横。君不见，山凹不特炎暑酷，瞥有野鹰来攫肉。